Pelajar terkena renjatan elektrik dipindah ke ICU HSB
Oleh ISKANDAR SHAH MOHAMED

26 Mei 2022, 3:57 pm
SABAK BERNAM – Seorang pelajar lelaki yang cedera terkena renjatan elektrik di Pusat Giat Mara Sekinchan di sini, semalam kini menerima rawatan di Unit Rawatan Rapi (ICU) Hospital Sungai Buloh (HSB).
Pengarah Bomba Selangor, Norazam Khamis berkata, mangsa yang berusia 19 tahun sebelum itu dihantar ke Hospital Tanjong Karang.
“Pelajar yang tidak sedarkan diri selepas kejadian dimasukkan ke hospital dengan bantuan alat pernafasan.
“Namun, dia kemudian dihantar ke HSB untuk rawatan lanjut,” katanya ketika dihubungi hari ini.
Tambah beliau, perkembangan lanjut mengenai keadaan mangsa akan dimaklumkan pihaknya dari semasa ke semasa.
Kosmo! semalam melaporkan seorang pelajar lelaki cedera apabila terkena renjatan elektrik di Pusat Giat Mara Sekinchan di sini, yang dilanda banjir kilat.

Kejadian kira-kira pukul 2 petang itu berlaku selepas mangsa berusia 19 tahun memegang sebuah corong peniup di kawasan berkenaan. -KOSMO!ONLINE


Seorang lelaki ditahan bantu siasatan kes tembak
Oleh OTHMAN YAHAYA

26 Mei 2022, 4:04 pm
SUNGAI PETANI – Polis menahan seorang lelaki bagi membantu siasatan berhubung kes seorang lelaki yang maut akibat ditembak dalam kejadian di kawasan letak kereta berhadapan sebuah restoran di Jalan Kampung Baru di sini semalam.
Ketua Polis Daerah Kuala Muda, Asisten Komisioner Zaidy Che Hassan berkata, suspek berusia lingkungan 40-an itu ditahan di daerah ini pada malam semalam.
“Kita akan menyiasat kes ini daripada semua sudut termasuk penglibatan suspek dalam kejadian tersebut,” katanya ketika dihubungi di sini hari ini.
Kata beliau, pihaknya juga telah mengambil keterangan daripada beberapa saksi kejadian termasuk isteri dan rakan mangsa serta seorang pemilik restoran.
Sementara itu, beliau berkata, pihaknya masih menunggu keputusan ujian saringan Covid-19 dan hasil bedah siasat mangsa.- KOSMO! ONLINE


Tiada rakyat Malaysia terlibat insiden di Tak Bai
Oleh ROSLIZA MOHAMED

26 Mei 2022, 4:07 pm
KOTA BHARU – Kejadian letupan bom dan berbalas tembakan di Tak Bai dekat Narathiwat, Thailand yang berlaku malam tadi tidak melibatkan rakyat Malaysia.
Pemangku Ketua Polis Kelantan, Datuk Muhamad Zaki Harun berkata, bagaimanapun, pihaknya masih menunggu siasatan terperinci yang sedang dijalankan oleh pihak berkuasa Thailand ketika ini.
Menurutnya, setakat ini, tiada rakyat Malaysia yang terlibat dengan insiden tersebut dan keadaan semasa di sempadan Malaysia-Thailand berada dalam keadaan terjamin.
“Kawalan di sempadan sentiasa diperketatkan seperti biasa meskipun sempadan kedua-dua negara sudah dibuka.
“Kita sudah menjalankan pertukaran maklumat secara sistemetik dengan pihak Thailand sebelum ini. Semalam, kita juga sudah mengadakan perbincangan dengan pihak berkuasa Thailand mengenai insiden itu,” katanya pada sidang akhbar Majlis Sambutan Hari Raya Aidilfitri Peringkat Kontinjen Kelantan di Ibu Pejabat Polis Kontinjen Kelantan di sini hari ini.
Mengulas lanjut, Muhamad Zaki berkata, penguatkuasaan dan kawalan yang dilakukan ketika ini juga untuk membanteras segala kegiatan haram yang berlaku di sempadan kedua-dua negara. – KOSMO! ONLINE


Lebih 33 juta #SEAGames2021 banjiri Twitter
Oleh KOSMO!

26 Mei 2022, 4:13 pm
PETALING JAYA – Penganjuran Sukan SEA Vietnam 2021 baru-baru ini telah menyaksikan semangat sukan dalam kalangan penduduk dunia kerana sentiasa bersatu hati memberi semangat kepada para atlet yang bertanding.
Menerusi laporan yang dikeluarkan Twitter, lebih 33 juta ciapan telah direkodkan dalam kalangan pengguna Twitter dengan menggunakan tanda pagar (#) SEAGames2021 sehingga menjadi ‘trending’ bagi tempoh beberapa hari.
“Dari 12 Mei hingga 23 Mei 2022, terdapat lebih dari 33 juta Tweets (ciapan) berkaitan #SEAGames2021 di seluruh dunia dan 11 peratus Tweets dari Asia Tenggara datang dari Malaysia.
“Tanda pagar lain yang diciap oleh penyokong Malaysia seperti #DemiMalaysia dan #SemarakJuara adalah carian yang diikuti untuk mendapatkan berita terkini secara langsung dari pentas perlawanan,” katanya dalam satu kenyataan hari ini.
Tambah kenyataan tersebut, laman Twitter menjadi tempat para peminat sukan untuk mengetahui perkembangan semasa mengenai Sukan SEA Vietnam 2021 serta segala keputusan terkini dan pingat yang berjaya dirangkul oleh atlet pilihan masing-masing.
Jelasnya lagi, rakyat Malaysia telah berjaya menceriakan wira-wira sukan negara dengan kata-kata semangat yang diberikan menerusi jutaan ciapan di Twitter.

“Rakyat Malaysia berbilang kaum bersatu di Twitter ketika mereka berhubung dan menceriakan atlet negara mereka dengan kata-kata semangat dan sokongan tanpa mengira keputusan,” ujarnya. – KOSMO! ONLINE


Ebit melawat adik Bilal hidap penyakit macrocephaly
Oleh KOSMO!

26 Mei 2022, 4:50 pm
PETALING JAYA – Pendakwah terkenal, Ebit Lew melawat seorang kanak-kanak bernama Bilal yang menghidap penyakit macrocephaly di Kulim, Kedah hari ini.
Perkongsian Ebit Lew di akaun Facebook miliknya menunjukkan Bilal bersama ibu bapanya menceritakan mengenai penyakit yang dihidapi insan istimewa itu.
Menurut Ebit, ibu bapanya sudah berhenti kerja untuk menjaga anak yang sakit selama lebih setahun.
“Kakaknya juga langsung tidak boleh mendengar. Betapa berat ujian pasangan ini.
“Saya tanya ada apa-apa rawatan boleh dibuat, bapanya kata ada dua jenis sakit begini. Ada yang boleh buat pembedahan, tetapi yang ini tak boleh, semoga Allah sembuhkan dan beri keajaiban buat Bilal. Buat ibu bapanya Allah beri ketabahan dan kekuatan.
“Saya sangat bertuah dapat berjumpa adik Bilal dan ibu bapanya yang sedang diuji tanda sangat disayangi Allah,” katanya.

Macrocephaly adalah gangguan neurologi yang mana terdapat peningkatan ukuran kepala yang tidak normal. – KOSMO! ONLINE.


Harumanis Kedah kini dikenali Harumanis D’Aman
Oleh MOHD. RAFIE AZIMI

26 Mei 2022, 3:48 pm
YAN – Mempelam harumanis keluaran negeri ini kini dijenamakan semula sebagai Harumanis D’Aman sebagai usaha untuk menambah nilai komersial seterusnya meningkatkan pendapatan pengusaha tanaman tersebut.
Menteri Besar Kedah, Datuk Seri Muhammad Sanusi Md. Nor berkata, langkah menjenamakan buah itu selari dengan Pelan Pembangunan Pertanian Negeri Kedah 2021-2025 yang turut memfokuskan kepada program pembangunan harumanis di negeri ini.
Katanya, di Kedah terdapat beberapa kawasan yang telah dikenal pasti cukup sesuai untuk ditanam dengan harumanis antaranya di daerah Kubang Pasu dan Padang Terap.
“Tanaman harumanis di negeri ini adalah seluas 98.7 hektar dengan anggaran pengeluaran sebanyak 65 metrik tan melibatkan seramai 213 petani.
“Keluasan tanaman dijangka meningkat kepada seluas 200 hektar yang mana Jabatan Pertanian negeri menyasarkan jumlah pengeluaran dapat ditingkatkan sehingga 600 metrik tan semusim menjelang 2025,” katanya.
Beliau berkata demikian pada sidang akhbar selepas merasmikan penjenamaan semula mempelam tersebut di Pusat Teknologi Mempelam Sala Kanan di Yan, dekat sini hari ini.

Hadir sama Pengerusi Jawatankuasa Pertanian dan Sumber Tani, Pengangkutan dan Industri Utama negeri, Azman Nasrudin serta Pengarah Jabatan Pertanian negeri, Ramli Abdul Rahman.
Mengulas lanjut katanya, jumlah pengeluaraan Harumanis D’Aman sedia ada tidak mencukupi untuk memenuhi permintaan pasaran.
“Kualitinya bagi saya cukup baik malah permintaannya juga amat tinggi dan kita akan meluaskan kawasan tanaman bagi membolehkan lebih ramai petani mendapat manfaat daripadanya,” katanya.
Sementara itu, Ramli berkata, Harumanis D’Aman akan diangkat sebagai ikon kepada negeri ini pada masa akan datang.
“Nama Harumanis Kedah tidak boleh digunakan kerana negeri Perlis telah mendaftar jenama Harumanis Perlis dalam Perbadanan Harta Intelek Malaysia (MyIPO) menyebabkan nama negeri lain tidak boleh lagi digunakan pada buah tersebut.
“Sehubungan itu Jabatan Pertanian Kedah mencadangkan supaya penjenamaan semula dibuat agar buah itu diberi nama baharu bercirikan identiti negeri menerusi satu pertandingan yang diadakan,” tambahnya. – KOSMO! ONLINE


Gelandangan cederakan wanita dipenjara enam bulan
Oleh ISKANDAR SHAH MOHAMED

26 Mei 2022, 3:31 pm
KLANG – Seorang lelaki gelandangan dijatuhi hukuman penjara enam bulan oleh Mahkamah Majistret di sini, hari ini atas kesalahan mencederakan seorang wanita sehingga parah, minggu lalu.
Ketua Polis Daerah Klang Utara, Asisten Komisioner S. Vijaya Rao berkata, hukuman ke atas tertuduh berusia lingkungan 40-an itu diputuskan oleh Majistret P. Sarulatha hari ini.
“Lelaki berkenaan didakwa mengikut Seksyen 325 Kanun Keseksaan iaitu menyebabkan cedera parah kepada mangsa.
“Dalam prosiding bermula pukul 9.30 pagi itu, mahkamah menjatuhkan hukuman penjara selama enam bulan ke atas tertuduh,” katanya dalam kenyataan hari ini.
Kosmo! sebelum ini melaporkan seorang wanita cedera di muka dan kepala apabila diserang seorang gelandangan dalam cubaan samun di sebuah pusat beli belah di sini pada 18 Mei lalu.
Suspek berusia 40-an itu kemudiannya berjaya ditahan di Jalan Tiara Bandar Baru Klang di sini, kira-kira pukul 5 petang, Ahad lalu. – KOSMO! ONLINE


BHPetrol rai pemenang peraduan ‘Fuel-ing Ong’
Oleh NOR AZIAH MAT NOH

26 Mei 2022, 3:24 pm
PETALING JAYA – Boustead Petroleum Marketing Sdn. Bhd. yang mengoperasikan stesen minyak BHPetrol, hari ini meraikan pemenang peraduan ‘Fuel-ing Ong’ yang dijalankan bermula 15 Januari hingga 15 Mac lalu.
Difahamkan, sebanyak setengah juta penyertaan diterima sepanjang peraduan dilaksanakan pada awal tahun ini.
Pemangku Ketua Pegawai Eksekutif BHPetrol, Azizul Azily Ahmad berkata, seramai 100 pemenang terpilih menerima ganjaran dalam bentuk jongkong emas seberat 10 gram dan 20 gram.
“Saya mengucapkan tahniah kepada semua pemenang dan berterima kasih terhadap pelanggan yang menyertai peraduan ini.
“Ini merupakan salah satu aktiviti pemasaran bagi menarik minat serta meningkatkan kesedaran orang ramai berhubung perkhidmatan 400 BHPetrol di seluruh negara,” katanya.
Beliau berkata demikian ketika berucap dalam Majlis Penyampaian Peraduan Fuel-ing Ong di Hotel Royale Chulan, Damansara di sini hari ini.

Dalam majlis itu, Azizul menyampaikan hadiah berupa jongkong emas kepada 30 pemenang peraduan yang tinggal di sekitar Lembah Klang.
Terdahulu, BHPetrol mengadakan peraduan ‘Fuel-ing Ong’ sempena perayaan Tahun Baru Cina yang mana pelanggan perlu mengisi minyak atau membuat pembelian di BHPetromart minimum RM30 bagi melayakkan diri untuk menyertai peraduan terbabit. – KOSMO! ONLINE


Sempat minta tolong anak sebelum meninggal dunia
Oleh NUR NAZLINA NADZARI

26 Mei 2022, 3:39 pm
KANGAR – “Adik, tolong mak”
Demikian kata-kata terakhir seorang wanita warga emas, Hatun Osman, 66, yang sempat meminta tolong anaknya, Muhammad Fitri Rosli, 29, selepas sebahagian bumbung rumah mereka di Kampung Behor Temak di sini dihempap pokok kelapa, awal pagi ini.
Dalam kejadian kira-kira pukul 4 pagi itu, Hatun yang menghidap kanser pangkal rahim tahap empat disahkan meninggal dunia di tempat kejadian dipercayai akibat sesak nafas kerana terkejut dengan insiden tersebut.
Semasa kejadian, mangsa sedang tidur di katil yang terletak di ruang tamu manakala suaminya, Rosli Mat Akhir, 66, pula tidur di sofa bersebelahan.
Menurut Muhammad Fitri, ketika kejadian dia sedang bercakap di telefon di ruang dapur rumah.
“Pada mulanya saya terdengar bunyi seperti ada orang baling batu di bumbung sebelum tiba-tiba sebahagian bumbung runtuh akibat dihempap pokok kelapa yang tumbang.

“Pokok itu tumbang di kawasan tempat mak tidur menyebabkan saya terus berlari mahu menyelamatkan mak. Pada masa itu saya hanya dengar mak meminta tolong,” katanya ketika ditemui di rumahnya di sini hari ini.
Katanya, tidak lama kemudian, dia sudah tidak lagi mendengar suara ibunya sebelum didapati tidak sedarkan diri seterusnya disahkan telah meninggal dunia oleh petugas hospital.
“Kami bersyukur kerana ayah selamat kerana dia tidur di sofa dan hanya cedera ringan pada kening,” ujarnya.
Menurut Muhammad Fitri, dia tidak mengesan sebarang perubahan pada tingkah laku ibunya selain memintanya makan bersama pada malam sebelum kejadian.
Sementara itu, Rosli berkata, isterinya menghidap kanser sejak lebih setahun lalu dan hanya boleh berjalan dengan menggunakan tongkat.
“Walau bagaimanapun, dalam masa seminggu ini dia nampak macam sihat sedikit daripada biasa. Tak sangka pula dia akan pergi.
“Semasa kejadian berlaku, tidak ada angin atau ribut, mungkin sudah tiba masa dia pergi dan kami sekeluarga reda dengan ketentuan ini,” ujarnya. – KOSMO! ONLINE


Aplikasi salur maklumat real time di lebuh raya
Oleh SITI A'ISYAH SUKAIMI

26 Mei 2022, 3:21 pm
PUTRAJAYA – Aplikasi telefon pintar yang berfungsi menyalurkan maklumat kepada pengguna berkaitan situasi trafik di lebuh raya secara real time bakal dibangunkan menerusi kerjasama Lembaga Lebuhraya Malaysia (LLM) dengan syarikat Prosignal Consortium Sdn. Bhd. (PCSB).
Dalam melaksanakan perkara tersebut, LLM menandatangani memorandum persefahaman (MoU) untuk membangunkan sistem pengurusan lebuh raya pintar yang berkonsepkan Smart Highway.
Pengerusi LLM, Datuk Abdul Rashid Asari berkata, konsep Smart Highway ini akan melibatkan pembangunan aplikasi telefon pintar untuk operasi lebuh raya dan sistem pengurusan aset lebuh raya yang komprehensif dan sistematik bagi tujuan reka bentuk, pembinaan dan penyelenggaraan lebuh raya.
“Mengenai aplikasi telefon pintar, pengguna boleh mengetahui keadaan lalu lintas secara real time di mana jika berlaku kemalangan, kesesakan, tanah runtuh dan sebagainya, sekali gus boleh merancang perjalanan dengan menggunakan jalan alternatif lain.
“Apa yang penting aplikasi ini menunjukkan maklumat real time iaitu mereka akan dapat maklumat itu serta-merta,” katanya pada sidang akhbar MoU antara LLM dan PCSB di sini hari ini.
Beliau berkata, pengguna turut mendapat manfaat daripada penggunaan aplikasi tersebut antaranya e-wallet serta ciri-ciri tambahan lain seperti perkongsian kenderaan untuk kemudahan orang ramai.

“Sebelum ini hebahan kepada pengguna lebuh raya misalnya melalui Google selain media sosial Twitter serta maklumat di televisyen namun dengan aplikasi ini, ia lebih baik daripada yang ada sekarang kerana maklumat adalah secara real time,” ujarnya.
Katanya lagi, penggunaan teknologi Internet Of Thing (IOT) dalam pemantauan pembinaan, operasi dan penyelenggaraan aset lebih raya juga sudah pasti akan meningkat tahap efisiensi dalam memastikan pengurusan aset lebuh raya lebih teratur dan komprehensif. – KOSMO! ONLINE


Gangguan seksual: Jurulatih wushu mengaku tidak bersalah
Oleh KOSMO!

26 Mei 2022, 3:17 pm
Oleh KAMARIAH KHALIDI
PUTRAJAYA – Seorang jurulatih wushu didakwa di Mahkamah Sesyen di sini hari ini atas 10 pertuduhan melakukan gangguan seksual terhadap remaja perempuan bawah umur yang juga seorang pelatih di bawah kendaliannya.
Tertuduh, Gjeblehim Bong Teck Fuu, 31, yang memakai baju T berwarna putih dan berkemeja biru itu mengaku tidak bersalah terhadap semua pertuduhan yang dibacakan di hadapan Hakim Wan Aima Nadzihah Wan Sulaiman.
Berdasarkan pertuduhan, tertuduh didakwa melakukan gangguan seksual terhadap mangsa berusia 13 tahun. Kesalahan itu didakwa dilakukan antara 11 hingga 19 Februari lalu di sebuah rumah di Taman Kajang Mewah, Kajang, Selangor.
Tertuduh didakwa mengikut Seksyen 14(a) Akta Kesalahan Seksual Terhadap Kanak-Kanak 2017 yang memperuntukkan hukuman penjara sehingga 20 tahun dan boleh juga dikenakan sebatan, jika sabit kesalahan.
Mahkamah kemudiannya membenarkan tertuduh diikat jamin RM15,000 dengan seorang penjamin.

Pendakwaan dikendalikan Timbalan Pendakwa Raya Nor Shazwani Abdullah manakala tertuduh diwakili peguam, Michelle Liu dan Vam Shir Mooi.
Media sebelum ini melaporkan, seorang jurulatih wushu ditahan polis selepas dipercayai melakukan amang seksual ke atas atlet di bawah kendaliannya.
Ketua Polis Daerah Kajang, Asisten Komisioner Mohd Zaid Hassan berkata, suspek ditahan di rumahnya di Taman Kajang Mewah, Selangor pada 11 Mei lalu.
Sementara itu, polis Kuala Lumpur turut mengesahkan menerima empat laporan kes cabul kanak-kanak melibatkan seorang jurulatih wushu yang ditahan apabila disyaki melakukan amang seksual terhadap atletnya. – KOSMO! ONLINE


Sesungguhnya penggodam itu benar – Misha Omar
Oleh SAIRUL ZAMRI MISRANI

26 Mei 2022, 3:30 pm
PETALING JAYA – Penyanyi versatil Misha Omar bersyukur selepas mendapat semula akaun Instagram miliknya yang dipercayai digodam individu tidak dikenali sebelum ini.
Misha ketika dihubungi Kosmo! berkata, ini kali pertama perkara tersebut berlaku kepadanya dan tidak tahu apa sebab individu tersebut melakukan sedemikian rupa.
“Saya sendiri pun tak tahu apa yang individu itu mahukan dari saya. Sebelum ini memang tak pernah kena macam ni.
“Apapun lepas ini kena lebih berhati-hati sebab kita tak tahu niat orang,” katanya.
Terdahulu, Misha memuat naik hantaran dalam Instagramnya selepas mendapat semula akaun tersebut yang kini memiliki 1 juta pengikut.
“Alhamdulillah, akhirnya Kak Mitch dapat balik nama Misha Omar yg telah ditukar kepada nama H. A. Fadil beberapa hari yang lalu.

“Tidak pernah terfikir akan melalui pengalaman seperti itu. Sesungguhnya hackers (penggodam) itu adalah benar, kawan-kawan kak Mitch semua hati-hati ya. Tolong ambil langkah berjaga-jaga.
“Semoga kalian terhindar dari perkara-perkara yang tidak baik seperti ini. Terima kasih kepada tangan-tangan yang sangat baik hati menghulurkan pertolongan kepada Kak Mitch!,” tulisnya.
Menjengah ruangan komen, rata-rata pengikut turut gembira setelah akaun Instagram idola mereka itu dapat dijejaki semula.
“Welcome back (selamat kembali) Kak Mitch. Patutlah lama menyepi tak ada apa-apa perkembangan, rupanya kena godam.
“Alhamdulillah my idol is back (idola saya kembali). Siapa punya kerjalah tu sampai nak godam Kak Mitch punya akaun,” tulis pengikut.


Pas kekal pertahan MN, bersama PN
Oleh MOHD AZLI ADLAN

26 Mei 2022, 3:44 pm
KUALA TERENGGANU – Walaupun Muafakat Nasional (MN) disifatkan pimpinan UMNO sebagai tinggal nyawa-nyawa ikan, Pas tetap dengan pendirian untuk mempertahankan piagam berkenaan bagi menghadapi Pilihan Raya Umum ke-15 (PRU-15).
Presiden Pas, Tan Sri Abdul Hadi Awang berkata, pendirian parti itu masih sama iaitu kekal bersama MN dan mempertahankan Perikatan Nasional (PN).
Beliau berkata, Pas akan berusaha mempertahankan prinsip penyatuan ummah yang dimenterai bersama UMNO menerusi MN di samping mengekalkan gabungan parti politik dalam PN.
“Agenda perpaduan ummah merupakan agenda terbesar yang akan kekal dipertahankan.
“Kita yakin akan menang (dalam PRU15) dengan mempertahankan PN dan masih kekal bersama MN,” katanya ketika ditemui pada majlis Rumah Terbuka Aidilfitri Pas Terengganu di sini hari ini.
Abdul Hadi berkata, keyakinannya itu berdasarkan prestasi pada tiga Pilihan Raya Negeri (PRN) Sabah, Melaka dan Johor yang menyaksikan undi PN meningkat lebih 100 peratus.

Kosmo! 21 Mei lalu melaporkan UMNO menyifatkan Muafakat Nasional (MN) menerusi kerjasama parti itu dengan Pas diibaratkan hanya tinggal nyawa-nyawa ikan.
Presiden UMNO, Datuk Seri Dr. Ahmad Zahid Hamidi berkata, soal masa depan MN sewajarnya dibincangkan di peringkat jawatankuasa kedua-dua parti. – KOSMO! ONLINE


Pintu masuk antarabangsa diawasi
Oleh WAT KAMAL ABAS

26 Mei 2022, 3:27 pm
BAGAN SERAI – Pengawasan disemua pintu masuk antarabangsa diperketatkan bagi mengelak penularan wabak virus cacar monyet yang berlaku di luar negara.
Bagi tujuan itu, Bahagian Kawalan Penyakit Kementerian Kesihatan (KKM) telah diminta untuk mengumpul sampel dan mengenalpasti penumpang yang menunjukkan simptom bagi mengawal penyakit itu.
Timbalan Menteri Kesihatan, Datuk Dr Noor Azmi Ghazali berkata, ujian saringan termasuk pemeriksaan suhu akan dijalankan terhadap pengembara asing di semua pintu masuk antarabangsa terutama pengembara dari Eropah dan Afrika.
“Bagi virus Monkeypox atau cacar monyet ini kita lebih berhati-hati di pintu masuk seperti di Lapangan Terbang Antarabangsa Kuala Lumpur dan sebagainya.
“Sehingga kini tiada sebarang kes dicatatkan dan kementerian tidak pernah melindungi sebarang maklumat berkaitan virus ini dari pengetahuan rakyat,” katanya.
Beliau ditemui selepas Majlis Penyerahan Pusat Transformasi Perikanan (FTC) My Komuniti Perikanan di Kampung Tepi Kolam Bukit Merah, di sini hari ini.

Virus cacar monyet telah menyerang beberapa buah negara termasuk Kanada, Sepanyol, Portugal, Sweden, Perancis, Itali, Amerika Syarikat, Switzerland dan Austria.
Pertubuhan Kesihatan Dunia (WHO) mengesahkan lebih 100 kes positif virus itu dilaporkan diseluruh dunia. – KOSMO! ONLINE


Lebih 1,000 kekosongan haji telah diisi
Oleh KHAIRUL MOHD. ALI

26 Mei 2022, 3:14 pm
JOHOR BAHRU – Lebih daripada 1,000 kekosongan tempat bagi mengerjakan ibadah haji musim ini yang ditolak oleh bakal jemaah atas pelbagai faktor setakat ini telah habis diisi.
Menteri di Jabatan Perdana Menteri (Hal Ehwal Agama), Senator Datuk Idris Ahmad berkata, kekosongan berkenaan telah diberikan kepada kumpulan jemaah haji bagi tahun 2020 dan 2021.
Menurut beliau, ketika ini pihaknya masih menunggu keputusan Arab Saudi berhubung rayuan untuk diberikan kuota tambahan sebanyak 5,000 jemaah bagi musim haji 2022.
“Setakat ini untuk terdapat kekosongan lebih kurang 1,000 dimana jemaah yang sepatutnya telah membuat penolakan atas pelbagai sebab seperti faktor kesihatan, dan tempat berkenaan telahpun diisi.
“Berhubung permohonan tambahan kuota yang dibuat, kita masih lagi menunggu jawapan daripada kerajaan Arab Saudi, jika diterima kuota itu akan diisi oleh jemaah yang namanya disenaraikan pada tahun 2020 dan 2021,” katanya.
Beliau berkata demikian kepada pemberita sempena majlis Pra Pelancaran Majlis Tilawah dan Hafazan Al-Quran Peringkat Kebangsaan Tahun 2022 di Dewan Besar, Pusat Islam Iskandar Johor, di sini hari ini.

Penerbangan pertama jemaah haji negara ini dijangka akan berlepas pada 4 Jun depan.-KOSMO! ONLINE


Lamaran bukan gimik, tapi tiada masa ‘dating’ – Aedy Ashraf
Oleh NUR EMIRA SAIZALI

26 Mei 2022, 3:08 pm
SHAH ALAM – Selepas hampir tiga bulan mengunci mulut mengenai spekulasi hubungan cintanya, pelakon popular Aedy Ashraf mengakui lamaran terbuka sebagai kekasih terhadap aktres jelita Amelia Henderson bukan gimik promosi produk seperti sangkaan ramai.
Penafian tersebut sekali gus mengiakan bahawa hubungan Aedy dan Amelia bukan sekadar kawan biasa sebaliknya sepasang kekasih yang sedang menjalin cinta.
Menurut Aedy atau nama sebenarnya Mohammad Addy Ashraf Rosmadi, 28, dia tidak pernah merancang untuk melakukan lamaran secara terbuka terhadap Amelia di sebuah festival makanan pada Mac lalu., sebaliknya berlaku secara semula jadi.
“Saya pun terkejut dengan tindakan spontan tersebut. Bukan saja lain tetapi saya termasuk Amelia pun terkejut.
“Lamaran tersebut saya tak rancang apa-apa pun. Kami berdua memang tak tahu apa-apa dan semuanya berlaku secara semula jadi,” katanya kepada Kosmo! Online hari ini.
Aedy berkata demikian selepas majlis doa selamat filem terbaharu lakonannya, War On Terror di Ibu Pejabat Multimedia Film di sini hari ini.

Berbeza dengan pasangan bercinta lain, pelakon drama Bila Hati Memilih Dia memberitahu dia dan Amelia tidak mempunyai masa untuk berjanji temu kerana jadual kerja yang sangat padat.
“Sejujurnya jadual kehidupan saya memang tak seimbang langsung.Kerja saya memang akan letak nombor satu, sampaikan masa dengan keluarga pun banyak dikorbankan.
“Tak ada masa nak berjanji temu (dating) pun. Mungkin saya seorang manusia yang terlalu cintakan kerja sehingga kasih sayang di tempat lain pun agak terabai.
“Amelia pun sangat sibuk sebenarnya dan persamaan kami mungkin perkara tersebut iaitu jadual kedua-duanya terlalu padat. Kami tak jumpa atau dating tetapi hanya berhubung melalu telefon sahaja,” kongsinya.
Terharu dengan sokongan peminat, dia berterima kasih kepada semua pihak yang tidak henti-henti mendoakan untuk hubungannya bersama Amelia.
“Saya rasa terharulah sebab saya dapat sokongan penuh daripada peminat di Malaysia dan juga Singapura. Terima kasih untuk semuanya,” katanya lagi.
Terdahulu, pada 27 Mac lalu kecoh dalam media sosial apabila tular video memaparkan Aedy melutut melamar Amelia sebagai kekasih hatinya semasa sebuah acara festival makanan.
Meskipun diasak dengan 1,001 soalan, Aedy mahupun Amelia tidak berkongsi lanjut mengenai status hubungan mereka.
Aedy dan Amelia dikatakan mula rapat selepas digandingkan sebagai hero serta heroin dalam drama berjudul Kisah Cinta Kita yang ditayangkan November tahun lalu.
Sebagai info, sekitar tahun 2018, Amelia mengesahkan sudah bercerai sengan dengan bekas suami iaitu Tunku Harunnarasheed Putra. Bagaimanapun, dia tidak berkongsi lanjut tarikh dan punca perceraiannya. – KOSMO! ONLINE


Ramai cadang pindahkan KL ke negeri lain elak sesak dan banjir
Oleh NURUL AIN NATASHA MAZLAN

26 Mei 2022, 2:39 pm
PETALING JAYA – Gara-gara tidak tahan dengan kesesakan lalu lintas yang semakin teruk dan banjir yang sering berlaku di Kuala Lumpur, orang ramai berseloroh di media sosial dengan mencadangkan untuk memindahkan ibu negara itu ke negeri lain.
Cadangan itu dicetuskan selepas seorang individu yang dikenali sebagai Injang Nation memuat naik ciapan di akaun Twitternya mengenai masalah yang kini merimaskan hidup warga kota.
“Kuala Lumpur terlalu banyak masalah, satu caranya pindahkan sahaja ibu negara, cari kawasan lain yang belum membangun, kemudian bangunkan kawasan itu. Jangan buat pembangunan sehingga jadi sesak, hujan dan banjir,” selorohnya.
Susulan itu, orang ramai mula menyokong langkah untuk menukarkan ibu negara Kuala Lumpur ke negeri lain.
“Pindah ke kawasan tinggi, macam Janda Baik, kurang risiko banjir, stabil dan tidak jauh dari ibu kota lama Kuala Lumpur,” komen Hafizuddin.
“Pendapat aku pindah ke Borneo pula. Bina Kuala Lumpur di sebelah sana sementara sebelah Semenanjung ini ‘dibaik pulih’,” kata pengguna lain. – KOSMO! ONLINE.


Banjir lumpur paling teruk sejak 47 tahun lalu
Oleh MOHAMAD HAFIZI BIN MOHD SAID

26 Mei 2022, 2:24 pm
TANJUNG MALIM – Kejadian banjir lumpur di Felda Trolak Selatan sekitar pukul 2.30 petang semalam disifatkan yang paling teruk dalam tempoh 47 tahun di kawasan berkenaan.
Penduduk kampung, Mohamad Usop, 78, berkata, meskipun kawasan tersebut sering dilanda banjir jika berlaku hujan lebat, keadaannya masih terkawal dan tidak merbahaya.
Bagaimana pun katanya, kejadian petang semalam yang dipercayai akibat kepala air benar-benar mengejutkan penduduk kerana bukan sahaja berlumpur malah paras air tinggi sehingga dada.
“Ini banjir paling teruk sejak 1975 kerana berlaku begitu pantas dan tahu-tahu air sudah naik sampai paras pinggang di dalam rumah hingga saya dan isteri tidak sempat selamatkan banyak barang.
“Kebiasaannya banjir sebelum ini hanya paras buku lali jika masuk ke rumah tapi semalam memang luar biasa malah ia membawa sama lumpur,” katanya ketika ditemui.
Air mula surut sekitar pukul 7 malam semalam membolehkan penduduk yang berlindung sementara di rumah saudara mara pulang ke kediaman mereka.

Menurut Mohamad, kali terakhir banjir berlaku di Felda Trolak Selatan adalah pada hujung bulan lalu iaitu beberapa hari menjelang Aidilfitri tetapi tidak seteruk semalam. – KOSMO! ONLINE


Projek bekalan air Nenasi terbengkalai disambung semula
Oleh HARIS FADILAH AHMAD

26 Mei 2022, 2:35 pm
PEKAN – Kerajaan negeri memperuntukkan RM19 juta bagi menyambung semula projek bekalan air di Nenasi di sini yang terbengkalai sejak 2019.
Pengerusi Jawatankuasa Sains, Teknologi, Inovasi, Komunikasi dan Multimedia negeri, Datuk Mohamad Fakhruddin Mohd. Arif berkata, kerja-kerja membina semula loji rawatan air dan tangki yang telah dimulakan itu dijangka siap sepenuhnya penghujung tahun hadapan.
“Projek ini diluluskan oleh bekas Perdana Menteri, Datuk Seri Najib Tun Razak dan dimulakan pada 2017, namun dihentikan ketika kerja mencapai 80 peratus setelah kerajaan Pakatan Harapan mengambil alih selepas Pilihan Raya Umum Ke-14.
“Projek yang gagal disudahkan dalam tempoh berkenaan mengundang masalah bekalan air dalam kalangan penduduk di beberapa kawasan Tanjong Agas, Nenasi dan berdekatan daerah ini, jadi atas keprihatinan, kerajaan negeri di bawah pimpinan Menteri Besar, Datuk Seri Wan Rosdy Wan Ismail meneruskan semula projek ini,”katanya di sini hari ini.
Mohammad Fakhruddin yang juga Ahli Dewan Undangan Negeri (ADUN) Bebar berkata, projek yang disambung semula melibatkan peruntukan RM19 juta itu menjadi penyelesaian jangka panjang sistem bekalan air di kawasan itu.
Katanya projek itu dijangka siap pada September 2023 seterusnya memberikan kemudahan bekalan air bersih kepada kira-kira 2,500 akaun pengguna melibatkan penduduk Nenasi, Tanjong Agas dan kawasan berhampiran. – KOSMO! ONLINE


Penyelia Rela dipenjara 14 hari, denda RM10,000 buat tuntutan palsu
Oleh NOR SHAFAWATI YUP

26 Mei 2022, 2:32 pm
SEREMBAN – Seorang penyelia Jabatan Sukarelawan Malaysia (Rela) dipenjara 14 hari dan didenda RM10,000 selepas mengaku bersalah di Mahkamah Sesyen di sini hari ini atas pertuduhan membuat tuntutan palsu penugasan seorang anggota Rela berjumlah RM960 pada Disember tahun lalu.
Hakim Rushan Lutfi Mohamed menjatuhkan hukuman itu ke atas tertuduh, S. Vijaiyan, 56, yang membuat pengakuan bersalah selepas pertuduhan dibacakan jurubahasa mahkamah.
Sekiranya gagal membayar denda, tertuduh boleh dipenjara lima bulan dan hukuman penjara 14 hari bermula dari tarikh jatuh hukum.
Mengikut pertuduhan, tertuduh sebagai penyelia telah menggunakan dengan niat untuk memperdayakan prinsipal, suatu dokumen iaitu Borang Tuntutan Elaun Penugasan Rela bagi penugasan di sebuah pusat kuarantin Covid-19 atas nama seorang anggota Rela wanita berjumlah RM960 bagi bulan November 2021.
Pemohon dikatakan hadir bertugas di pusat kuarantin itu pada tarikh dan masa yang dicatatkan pada borang tuntutan, walhal tertuduh tahu sebenarnya pemohon tidak hadir bertugas pada tarikh dan masa yang dicatatkan tersebut.
Kesalahan itu dilakukan di pejabat Rela daerah Seremban pada Disember 2021.

Tertuduh didakwa mengikut Seksyen 18 Akta Suruhanjaya Pencegahan Rasuah Malaysia (SPRM) dan boleh dihukum  di bawah Seksyen 24(2) akta yang sama.
Dalam pada itu, mahkamah telah melepas dan membebaskan tertuduh bagi enam pertuduhan lain di bawah Seksyen 171A Kanun Prosedur Jenayah, selepas mengambil kira pengakuan bersalah serta persetujuan pihak pendakwaan dan tertuduh untuk mengguna pakai TIC (Take Into Consideration).
Pihak pendakwaan dikendalikan oleh Timbalan Pendakwa Raya, Mohamad Azriff Firdaus Mohamad Ali, manakala peguam, R. Subash mewakili tertuduh. – KOSMO! ONLINE


Tular pukul : Jangan jadi jaguh raih persepsi
Oleh MOHD YUNUS YAKKUB

26 Mei 2022, 2:17 pm
SHAH ALAM – Mana-mana pihak dinasihatkan agar tidak menjadi jaguh meraih persepsi dengan mengeluarkan pelbagai kenyataan berhubung kes tular penunggang motosikal memukul lelaki warga emas di Padang Jawa di sini.
Peguam Abi Mursyidin Awal berkata, ini bagi menghormati prosiding dijalankan di mahkamah dengan tidak mensensasikan kes tersebut kerana keputusan akhirnya akan diputuskan mahkamah.
“Kita sangat bergantung kepada sensasi ditularkan sesebuah pihak dan dalam kes ini, terdapat beberapa video mewujudkan persepsi pelbagai.
“Jadi tidak perlu seseorang sama ada pihak sini (tertuduh) atau sana (mangsa) menjadi jaguh meraih pelbagai persepsi.
“Jangan sesekali kita cuba meraih simpati dan dengan mensensasikan kes ini sehingga diluar konteks. Tidak perlu! Kita mempunyai satu perjalanan proses kehakiman yang cukup lengkap dan kita percayai dan harus serta wajib kita hormati,” katanya ketika ditemui selepas prosiding mahkamah hari ini.
Terdahulu, Abi Mursyidin mewakili Muhammad Zulkifli Che Su, 24, yang didakwa hari dengan sengaja menyebabkan kecederaan kepada Zainol Din Hussein,61 di Jalan Padang Jawa di sini pada pukul 12 tengah hari, 22 Mei lalu.

Sabit kesalahan, Muhammad Zulkifli yang merupakan juruteknik sebuah syarikat automotif boleh dipenjara sehingga setahun atau denda maksimum RM2,000 atau kedua-duanya sekali mengikut Seksyen 323 Kanun Keseksaan.
Ketika ditanya pemberita sama ada saman akan difailkan kepada mereka yang mengeluarkan kenyataan berat sebelah, Abi Mursyidin memaklumkan pihaknya belum mendapat arahan daripada anak guamnya.
“Soal saman masih terlalu awal ditakrifkan. Sehingga kini, saya dimaklumkan anak guam hendak menjalani kehidupan seperti biasa untuk dapat berjumpa dengan orang disayanginya.
“Saya turut dimaklumkan ada yang juga hendak minta maaf dan sebagainya, anak guam saya terbuka apa jua perkara yang akhirnya dapat selesaikan perkara ini,” jelasnya.
Dalam pada itu, beliau berkata, pihaknya masih menunggu perkembangan siasatan terhadap laporan polis dilakukan anak guamnya yang telah dipukul beramai oleh sekumpulan orang kampung.
“Laporan polis dilakukan hari sama (Ahad lalu) pada waktu hampir sama (dilakukan warga emas yang dipukul Muhammad Zulkifli).
“Ini masih dalam siasatan polis belum ada keputusan sama ada dakwa di mahkamah atau tidak,” katanya. -KOSMO!ONLINE


PBM belum terima borang keahlian Zuraida
Oleh KHAIRUL MOHD. ALI

26 Mei 2022, 2:15 pm
JOHOR BAHRU – Parti Bangsa Malaysia (PBM) memaklumkan pihaknya masih belum menerima borang keahlian daripada Ahli Parlimen Ampang, Datuk Zuraida Kamaruddin.
Naib Presiden Muda PBM, Muhammad Saiful Bahari Sahari bagaimanapun mengesahkan Pejabat Setiausaha Agung PBM telah menerima permohonan daripada Menteri Perusahaan Perladangan dan Komoditi Malaysia itu.
Menurut beliau, borang keahlian masih belum dapat diserahkan kerana Zuraida sedang berada di luar negara bagi mengikuti lawatan rasmi.
“Pejabatnya (Zuraida) ada menggunakan pejabat Setiausaha Agung PBM dan nyatakan pendirian untuk beliau menyertai, tetapi buat masa ini borang keahlian masih belum dapat diberikan.
“Dia kini berada di Turki untuk satu lawatan rasmi, selepas itu dimaklumkan dia akan ke Greece pula dan dijangka akan pulang ke tanah air pada 2 Jun ini.
“Jadi kemungkaran besar urusan pendaftaran keahliannya akan diselesaikan selepas itu,” katanya ketika dihubungi pemberita, di sini hari ini.

Terdahulu, Zuraida mengumumkan pendiriannya untuk keluar daripada parti Pribumi Bersatu Malaysia (Bersatu) dan menyertai PBM setelah membuat pertimbangan dengan teliti dan mendalam.
Tambah Muhammad Saiful Bahari, pihaknya melihat keputusan dibuat Zuraida itu akan memberi kesan positif kepada parti berkenaan yang dilihat masih baharu dalam arena politik tempatan.-KOSMO! ONLINE


Tudung macam rahib, itulah jenama Aina Abdul
Oleh MOHAMMAD SHAHEMY AZMI

26 Mei 2022, 2:19 pm
PETALING JAYA – Penyanyi yang sinonim dengan ‘gaya pelik’ Aina Abdul sekali lagi menarik perhatian netizen selepas didakwa menggayakan tudung saling tidak tumpah seperti biarawati gereja atau rahib.
Tudung sedondon sut rona putih tersebut digayakan Aina sewaktu hadir ke sidang media Konsert A Night With Aina Abdul 2.0, semalam.
Menerusi komen yang ditinggalkan netizen dalam saluran YouTube Aina Abdul, ramai tidak bersetuju dan berpendapat cara pemakaian hijab yang digayakan penyanyi berusia 28 tahun itu kerana menyerupai seorang rahib.
Malah, terdapat juga beberapa komen mendakwa pelantun lagu Sumpah itu seperti menjadi mangsa fesyen oleh penata gayanya sendiri.
“Kenapa tudung Aina begitu? Nanti timbul fitnah dah macam perempuan dalam gereja (rahib). Jangan disebabkan fesyen Aina tersasar daripada landasan agama Islam,” kata seorang pengguna YouTube.
“Saya minat sangat dengan Aina, Tapi tudung kenapa macam paderi? Kalau pakai selendang lagi baik,” tegur seorang lagi peminatnya.

“Fesyen tudung agak keterlaluan sehingga boleh disamakan dengan gaya Barat. Tolonglah ubat gaya hijab nanti,” kata seorang lagi peminatnya.
Menjawab komen dan teguran netizen, Aina berkata dia Cuma menganggao ‘hijab ala rahib’ yang diperkatakan netizen itu hanyalah sebagai fesyen semata-mata dan tidak perlu diperbesarkan.
Bahkan, Aina memberitahu dia sudah dimaklumkan tentang gaya hijab yang akan dikenakan ketika sidang media semalam dan bertepatan dengan gaya dan jenama seorang Aina Abdul.
“Sebenarnya gaya hari ini (semalam) memang saya mahu tampil begini. Tiada sebab apa-apa, cuma ini adalah jenama Aina Abdul (gayanya).
“Saya suka berfesyen. Walaupun gaya hijab saya disamakan seperti sister (rahib), saya hanya anggap gaya tersebut hanya fesyenn sahaja,” katanya.
Ujar pelantun lagu Semalam itu lagi, gaya hijab yang dikenakan semalam itu juga hanyalah bersifat sementara sahaja, selain tidak menjadi punca dirinya perlu menukar agama.
Bahkan, Aina menegaskan bahawa dia mahu memberi inspirasi kepada orang lain yang mahukan sesuatu kelainan.
“Bukannya saya pakai hijab begini, saya akan berubah dan ‘memuja’ sesuatu. Lagi pun ini cara saya untuk memberi inspirasi kepada orang lain untuk tampil dengan kelainan.
“Untuk mereka di luar sana (netizen), kalau mahu ikut, ikutlah, Kalau tidak mahu, terpulang. Lagi pun saya tidak pernah suruh pun orang lain pakai hijab seperti ini,” katanya.
Sekadar info, Aina bakal menjayakan sebuah konsert, A Night With Aina Abdul 2.0 pada 25 dan 26 Jun 2022 bertempat di Istana Budaya.
Dalam sidang media semalam, Aina memaklumkan jualan tiket konsertnya menerima sambutan positif dan sudah terjual lebih daripada 85 peratus. – KOSMO! ONLINE


Projek basmi miskin tegar dipantau, elak separuh jalan
Oleh NORLIDA AKMAR IDROS

26 Mei 2022, 2:12 pm
JITRA – Keluarga miskin tegar yang dibantu dalam program Pembasmian Kemiskinan Tegar Keluarga Malaysia (BMTKM) bermula hujung bulan ini akan dipantau sehingga mereka berupaya keluar daripada kelompok kemiskinan tersebut.
Menteri di Jabatan Perdana Menteri (Ekonomi), Datuk Seri Mustapa Mohamed berkata, sebanyak 180,009 keluarga miskin tegar di seluruh negara akan dibantu menerusi program berkenaan.
Katanya, keluarga terlibat akan dibantu dalam meningkatkan pendapatan menerusi bidang atau kemahiran masing-masing seperti pertanian, jahitan, perniagaan atau nelayan.
“Ini bukan program baharu tetapi bezanya sekarang ini adalah kita lakukan secara bersepadu dan holistik melibatkan semua pihak termasuk kerajaan negeri, pertubuhan bukan kerajaan (NGO) dan universiti.
“Ia juga akan dipantau rapi oleh pihak tertentu seperti penghulu dan imam. Sebagai contoh, mereka perlu pastikan bot nelayan yang diberi tidak dijual dan jika ia berlaku, tindakan sewajarnya boleh dilakukan,” katanya.
Beliau berkata demikian pada pemberita sempena lawatan turun padang bagi Program BMTKM di Pejabat Daerah Jerlun (Daerah Kecil) di Jerlun dekat sini hari ini.

Selain itu, katanya, projek dilakukan peserta juga akan dipastikan dapat memberikan keuntungan dan tidak membebankan. – KOSMO! ONLINE


Masa untuk bangun semua koperasi terjejas Covid-19
Oleh MOHD AZLI ADLAN

26 Mei 2022, 2:21 pm
KUALA NERUS – Kerajaan kini memberi fokus diberi untuk membantu koperasi yang terjejas teruk bangkit semula daripada kesan pandemik Covid-19.
Timbalan Menteri Pembangunan Usahawan dan Koperasi, Datuk Muslimin Yahaya berkata, peralihan ke fasa endemik baru-baru ini merupakan masa sesuai untuk membangunkan semula koperasi-koperasi terlibat.
“Beberapa pakej bantuan telah dilancar dan disalurkan kepada semua koperasi yang layak.
“Setakat ini, sebanyak hampir RM21 juta (peruntukan) telah disalurkan melibatkan 542 koperasi termasuk 55 di Terengganu,” katanya pada sambutan Hari Koperasi Negara peringkat negeri di sini hari ini.
Muslimin berkata, antara bantuan tersebut ialah program Transformasi Ekonomi Gerakan Suruhanjaya Koperasi Malaysia, Tabung Bantuan Kecemasan Koperasi dan program Sektor Peneraju Ekonomi Koperasi.
Jelas beliau, kelembapan ekonomi akibat pandemik Covid-19 sejak awal tahun 2020 telah memberi kesan besar terhadap gerakan koperasi tempatan.

“Terdapat koperasi terpaksa memberhentikan atau memotong gaji pekerja.
“Lebih serius lagi, sesetengah koperasi terpaksa menghentikan operasi aktiviti kerana sekatan yang dilaksanakan bagi mematuhi prosedur operasi standard (SOP) ketat,” katanya. – KOSMO! ONLINE


Pelanggan hulur minyak masak gara-gara kedai makan kehabisan stok
Oleh KOSMO!

26 Mei 2022, 2:42 pm
PETALING JAYA – Tindakan seorang pelanggan menghulurkan minyak masak yang baru sahaja dibelinya kepada tukang masak sebuah kedai makan telah menerima pelbagai reaksi daripada orang ramai.
Rakaman yang dimuat naik seorang pengguna media sosial, Iskandar Zamuel, memaparkan gelagat ibunya itu tanpa segan silu menghulurkan satu botol minyak masak kepada salah seorang pekerja di kedai makan berkenaan.
Menurut Iskandar, dia dan keluarganya baru sahaja selesai membeli barangan keperluan di sebuah pasar raya dan kemudiannya membuat keputusan untuk menjamu selera di kedai makan berkenaan.
Namun, ibunya itu berasa terkilan kerana pada mulanya kedai tersebut sudah ingin ditutup kerana kehabisan minyak masak.
Kemudian, ibunya itu terus mengambil stok minyak masak yang dibeli dari dalam troli dan memberi kepada pekerja tersebut untuk digunakan.
“Kita pula malu, memang tiada alasan la kalau dengan mak-mak,” tulisnya.

Di hujung rakaman tersebut, dapat dilihat pekerja di kedai makan berkenaan menyerahkan semula lebihan minyak yang telah digunakan kepada ibunya itu.
Menjengah ke ruangan komen, orang ramai berasa terhibur melihat aksi spontan wanita tersebut dan memuji usahanya untuk dapat makan di kedai berkenaan.
“Memang ‘level’ lain la mak cik ini, peniaga mesti terkejut, tak boleh bagi alasan nak tutup kedai sebab tak ada minyak, sekali pelanggan sediakan sendiri,” ujar seorang pengguna.
“Punya nak makan juga dekat situ, terus bagi stok sendiri, mungkin memang dah penat dan lapar, tak larat nak cari kedai lain,” komen pengguna lain.
“Aku pun pernah macam ini, sanggup beli telur dekat kedai runcit sebab nak makan telur bungkus kat kedai makan, alasan stok telur habis, terus aku carikan,” kongsi Fatihah. – KOSMO! ONLINE


Kelantan, Kelantan United sama kuat
Oleh MOHD. FITRIE MUHAMAD

27 Mei 2022, 11:16 pm
KUALA LUMPUR – Kelantan gagal mengekalkan jurang mata di puncak Liga Premier apabila sekadar seri tanpa jaringan dalam aksi Derbi Kelantan menentang Kelantan United di Stadium Bolasepak Kuala Lumpur, sebentar tadi.
Keputusan itu menyaksikan The Red Warriors kini mengumpul 22 mata, hanya dipisahkan satu mata berbanding pencabar terdekat Johor Darul Ta’zim II (JDT II) yang raih kemenangan 3-2 ke atas Selangor II.
TRW yang turun selaku tuan rumah nyata pasukan yang lebih baik untuk tempoh 15 minit awal namun selepas itu, Kelantan United makin berani untuk cuba atur gerakan.
Minit ke-36, Kelantan sepatutnya sudah berada di depan sebaliknya tampanan Nurshamil Abd Ghani melambung tinggi sekali gus menyaksikan babak pertama berakhir tanpa jaringan.
Walaupun Kelantan United seakan lebih baik di babak kedua, skrip hampir sama masih disajikan dengan TRW lebih banyak memiliki peluang terbaik namun aspek penyudah jelas mengecewakan pengendalinya, Rezal Zambery Yahya.
Ketika Kelantan memasukkan Jasmir Mehat dan Kervens Fils Belfort untuk menambah sengat di barisan depan, Kelantan United pula tampil lebih berdisiplin terutamanya ketika melakukan tugasan bertahan.

Selepas itu, tuan rumah terus dihidangkan beberapa lagi peluang terbaik sebaliknya terus gagal menemui sasaran untuk berpuas hati dengan satu mata.
Di Stadium Majlis Bandaraya Pasir Gudang, Fernando Rodriguez mengetuai kebangkitan Johor Darul Ta’zim II (JDT II) untuk raih kemenangan 3-2 ke atas Selangor II.
Selepas Nik Sharif Haseefy terlebih dulu meletakkan pelawat di depan pada minit ke-29, JDT II hanya memerlukan lapan minit di babak kedua untuk menyamakan kedudukan menerusi Rodriguez.
Minit ke-60, Rodriguez sekali lagi menggegar gawang lawan dan walaupun Khairi Suffian Khaineyusri kembali menyamakan kedudukan pada minit ke-76, Gabriel Nistelrooy Tamin muncul wira tuan rumah dengan jaringan kemenangan pada masa kecederaan babak kedua.
Di Stadium Negeri, Kuching City FC terus memberikan tekanan kepada Perak FC apabila mencatatkan kemenangan 2-1.
Kedua-dua gol tuan rumah dihasilkan oleh Mohamad Alif Hassan pada minit ke-37 dan Abu Kamara (m-59) manakala jaringan saguhati Perak FC dijaringkan oleh Hakimi Mat Isa (m-63). -KOSMO! ONLINE


Kempunan kekasih, kipas meja jadi mangsa lakon watak teman wanita
Oleh KOSMO!

27 Mei 2022, 10:30 pm
JAKARTA – Seorang lelaki di  Indonesia tular di media sosial apabila aksinya yang membayangkan sebuah kipas meja sebagai kekasih dimuat naik di laman Instagram, lapor laman Suara.com.
Menerusi kemas kini di akaun @awreceh, pemuda itu memakaikan kipas meja yang diletakkan bersebelahannya kain batik dan melekatkan sudu pada jaring bilah.
Seterusnya, dia mula melakonkan babak suap-menyuap seolah-olah kipas meja itu teman wanita yang sedang menawarkan makanan kepadanya.
Perbuatan aneh lelaki itu mengundang rasa geli hati netizen yang beranggapan ia adalah kesan kerana terlalu lama membujang.
“Ini sudah kes berat, terlalu lama membujang sehingga wujud masalah mental,” tulis seorang pengguna media sosial.
“Mungkin ini petunjuk bahawa dia mahu pasangan yang senyap dan patuh seperti kipas meja ini,” komen seorang lagi. – Agensi


Harimau Malaya mudah ‘baham’ Brunei 4-0
Oleh MUHAMAD ARDIE PUTRA SUHAIMI

27 Mei 2022, 11:03 pm
KUALA LUMPUR – Skuad Harimau Malaya mempamerkan aksi dalam kelas tersendiri untuk menewaskan pasukan Brunei Darussalam dengan kemenangan bergaya 4-0 pada aksi persahabatan antarabangsa di Stadium Nasional Bukit Jalil sebentar tadi.
Pada perlawanan itu, skuad negara yang dikendalikan Kim Pan-gon dilihat menyimpan ‘taring sebenar’ dengan menggabungkan senarai pemain muda dan senior dalam kesebelasan utama dengan jentera serangan diketuai Syafiq Ahmad.
Pasukan kebangsaan yang berada di kedudukan ranking ke-154 dunia membuka tirai jaringan hasil jaringan menerusi tandukan Syafiq yang menyudahkan sepakan sudut yang diambil oleh V. Ruventhiran pada minit ke-16.
Skuad negara dilihat terus ghairah mengasak tetapi hanya mampu menambah gol kedua pada penghujung babak pertama hasil gerakan cantik yang disudahkan oleh pemain tengah, Syamer Kutty Abba.
Bersambung pada babak kedua, Pan-gon telah merombak pasukan dengan memasukkan beberapa pemain utama seperti Guilherme de Paula, Nazmi Faiz Mansor, Safawi Rasid, Liridon Krasniqi dan Dominic Tan.
Situasi tersebut tidak menjejaskan kecemerlangan skuad negara dengan penjaga gol Brunei, Haimie Abdullah Nyaring tewas buat kali ketiga hasil ledakan pemain sayap lincah, Faisal Halim pada minit ke-56.

De Paula melengkapkan kemenangan bergaya pasukan dengan gol keempat hasil jaringan penalti yang disempurnakan pada minit ke-83 selepas Akhyar Rashid dikasari pertahanan pasukan pelawat.
Skuad negara berusaha untuk menambah gol tetapi keputusan 4-0 kekal sehingga tamat perlawanan.
Selepas ini pasukan Harimau Malaya akan mengharungi satu lagi aksi persahabatan menentang Hong Kong pada Rabu depan sebelum mengalihkan tumpuan pada peringkat kumpulan E saingan kelayakan Piala Asia 2023 bulan depan. – KOSMO! ONLINE


Israel tidak lulus permit jual peluru berpandu kepada Ukraine
Oleh KOSMO!

27 Mei 2022, 10:00 pm
TEL AVIV – Israel tidak akan membenarkan Jerman menjual peluru berpandu anti kereta kebal Spike kepada Ukraine, lapor laman berita RT kelmarin.
Peluru berpandu itu dihasilkan di Jerman di bawah lesen Israel dan Tel Aviv perlu meluluskan eksportnya.
Pentagon meminta kelulusan penjualan tersebut daripada pegawai tertinggi Kementerian Pertahanan Israel semasa lawatannya ke Washington awal bulan ini tetapi telah ditolak.
Ini berikutan kebimbangan bahawa askar Rusia terbunuh oleh senjata buatan Israel yang mungkin akan membawa kepada Moscow bertindak menjejaskan  kepentingan keselamatan Tel Aviv di Syria.
Isu tersebut timbul dua minggu lalu apabila Ketua Pengarah Kementerian Pertahanan Israel, Amir Eshel melawat Amerika Syarikat (AS).
Timbalan Setiausaha Dasar Pentagon, Colin Kahl, telah meminta kebenaran untuk Jerman mengeksport Spikes ke Ukraine.

 Eshel menolak dengan memberitahu Kahl bahawa Israel hanya akan membekalkan Kiev dengan peralatan ketenteraan yang tidak membawa maut. – Agensi


Kes saman fitnah Firdaus Wong, Arunakirinathan selesai secara baik
Oleh NUZULSHAM SHAMSUDDIN

27 Mei 2022, 10:56 pm
KUALA LUMPUR – Kes saman fitnah yang difailkan pendakwah, Firdaus Wong Wai Hung terhadap aktivis T. Arunakirinathan diselesaikan secara baik di Mahkamah Tinggi di sini.
Menerusi perkongsian di laman Facebook milik Firdaus Wong hari ini pendakwah itu berkata, penghakiman persetujuan itu dicapai ketika prosiding diadakan secara dalam talian di hadapan Hakim Datuk Ahmad Bache pada Isnin lalu.
Menurutnya, antara terma persetujuan bagi penyelesaian ialah Arunakirinathan selaku defendan perlu memohon maaf secara bertulis dan menerusi rakaman video di Facebook kepada Firdaus Wong selaku plaintif.
Firdaus Wong berkata, Arunakirinathan perlu memohon maaf dan menarik balik kenyataan fitnah yang telah dilemparkan selain defendan dikehendaki memuat naik pengakuan itu serta merta daripada tarikh penerimaan.
Pada masa sama, defendan perlu membayar RM8,000 kepada Firdaus Wong dalam masa 14 hari daripada tarikh penghakiman yang telah dipersetujui pihak-pihak.
Sementara itu, peguam, Syahidah Hanum Mohd. Ghazali yang mewakili Firdaus Wong ketika dihubungi mengesahkan perkara tersebut.

Dalam kes ini, Arunakirinathan diwakili peguam Manoharan Malayalam.
Terdahulu menerusi kenyataan di Facebook, Firdaus Wong turut memanjatkan kesyukuran kerana kes saman fitnah itu telah diselesaikan.
“Syukur Alhamdulilah, atas doa sahabat semua, semoga dia dikurniakan hidayah oleh Allah,” katanya.
Pada 29 Jun 2019, Firdaus Wong memfailkan saman terhadap Arunakirinathan kerana memuat naik kenyataan dan video memfitnah beliau sebagai pengganas, menghina agama lain serta mengubah kitab agama lain. – KOSMO! ONLINE


Nahas kereta api tergelincir dalam sungai
Oleh KOSMO!

27 Mei 2022, 10:00 pm
PITTSBURGH, PENNSYLVANIA – Sebuah kereta api dilaporkan tergelincir dari landasan dan dihanyutkan ke dalam sungai di negeri Pennsylvania, Amerika Syarikat (AS), lapor akhbar Daily Star semalam.
Gambar menunjukkan beberapa gerabak tergantung di atas jambatan dengan yang lain tenggelam ke dalam sungai di bawahnya.
Gambar-gambar itu dirakam di Little Deer Creek dekat bandar Pittsburgh, Pennsylvania.
Kereta api itu dipercayai milik syarikat Norfolk Southern. Masih belum diketahui sama ada terdapat kemalangan jiwa dengan perkhidmatan kecemasan kekal di tempat kejadian.
Saksi tempat kejadian mendakwa bahawa mereka melihat cecair yang belum dikenal pasti jenisnya bocor dari salah satu gerabak yang rosak.
Seorang wartawan tempatan yang berada di lokasi kejadian melaporkan, kereta api itu mengangkut produk petroleum.

Pasukan bomba serta polis hadir ke tempat kejadian dan mereka dipercayai telah membawa beberapa orang ke hospital berikutan kejadian yang menakutkan itu.
Wartawan stesen televisyen WTAE-TV Pittsburgh, Tori Yorgey berkata, tiga orang telah dikejarkan ke hospital selepas 17 gerabak kereta api itu tergelincir dari landasan.
Kereta api itu dilaporkan telah melanggar kenderaan pembinaan yang sedang melintasi landasan berhampiran loji rawatan.
Pegawai di tempat kejadian mengesahkan bahawa tiga orang yang dimasukkan ke hospital itu terdiri daripada pemandu lori dan dua lagi yang berada di dalam enjin kereta api ketika kejadian. – Agensi


JDT II menang tipis 3-2 ke atas Selangor FC 2
Oleh MOHAMAD FAIZAL HASHIM

27 Mei 2022, 10:36 pm
JOHOR BAHRU – Pasukan Johor Darul Ta’zim II (JDT II) mencatatkan kemenangan dramatik 3-2 ke atas Selangor FC 2 pada aksi Liga Perdana di Stadium Majlis Bandaraya Pasir Gudang (MBPG), di sini malam ini.
Pemain gantian, Gabriel Nistelrooy Anak Tamin muncul wira apabila meledak gol kemenangan pada hujung permainan menghadiahkan tiga mata berharga buat pasukan tuan rumah.
Pasukan tuan rumah mendominasi permainan dan dilihat lebih banyak melakukan serangan dalam usaha memburu gol awal.
Pada minit ke-22, Daryl Sham yang berada di sudut sukar melakukan percubaan tepat ke arah gol namun penjaga gol, Sikh Izhan Nazrel Sikh Azman berjaya menafikan percubaan tersebut.
Biarpun pasukan tuan rumah lebih banyak melakukan serangan, pasukan kendalian Rusdi Suparman terlebih dahulu mencipta jaringan menerusi sepakan bebas Nik Muhammad Sharif Haseefy Mohd. Lazim pada minit ke-29.
Nik Muhammad Sharif hampir menambah jaringan dua minit berselang namun peluang keemasan dari jarak dekat itu disia-siakan penyerang itu bagi menambah derita pasukan JDT II.

Ramadhan Saifullah dan Moussa Sidibe yang melakukan serangan di kedua-dua belah sayap tidak berjaya menghasilkan peluang gol untuk disempurnakan oleh Fernando Rodriguez.
Bersambung babak kedua, pasukan kendalian Mariano Echeverria beraksi lebih garang dan hampir meraih gol awal namun tandukan Adam Nor Azlin berpunca sepakan sudut berjaya dihadang pemain Selangor FC II.
Asakan demi asakan dilancarkan akhirnya JDT II dihadiahkan sepakan penalti setelah hantaran Bienvenido Maranon ke dalam kotak penalti mencari Rodriguez terkena tangan pertahanan lawan
Rodriguez tidak berdepan masalah menyempurnakan sepakan penalti menewaskan Sikh Izhan Nazrel bagi menyamakan kedudukan pada minit ke-53.
Ramadhan hampir meletakkan pasukan tuan rumah di hadapan pada minit ke-55 namun rembatan lencongnya dari sayap kanan sedikit tersasar melewati palang gol lawan.
JDT II menambah gol berpunca daripada gerakan Sidibe sebelum melorongkan bola kepada Rodriguez bagi menggandakan jaringan peribadinya pada minit ke-60.
Khairi Suffian Khaineyusri yang dibawa masuk menggantikan Abdul Rahman Daud hanya memerlukan kurang dua minit untuk mencipta jaringan menolak masuk lorongan bola Fakrul Fareez Aidi untuk menyamakan kedudukan pada minit ke-76.
Pada minit ke-79, Sidibe mengujikan kecekapan pemain dengan melakukan sepakan voli namun percubaannya itu tidak berupaya menewaskan penjaga gol yang menghidu percubaan tersebut.
Serangan bertali arus di hujung babak permainan menyaksikan pasukan JDT II berjaya mendapatkan gol kemenangan hasil jaringan Gabriel Nistelrooy pada minit akhir menghukum kesilapan lawan mengeluarkan bola dari zon bahaya. -KOSMO! ONLINE


Akar umbi suka tetapi MN sukar dipertahankan
Oleh MOHD AZLI ADLAN

27 Mei 2022, 9:47 pm
KUALA NERUS – Kerjasama politik antara UMNO dan Pas menerusi Muakafat Nasional (MN) sukar untuk diteruskan.
Bekas Perdana Menteri, Datuk Seri Najib Tun Razak berkata, perkembangan semasa menyebabkan gagasan parti politik Melayu dan Islam tanah air tersebut sukar untuk dipertahankan.
“Mula-mula kita memang sangat mengalukan MN tetapi nampaknya muktahir ini menghadapi kesukaran untuk mengamalkan konsep ini.
“Pada peringkat asal tidak boleh agaknya (MN diselamatkan),” katanya ketika ditemui pada Rumah Terbuka Aidilfitri Ahli Dewan Undangan Negeri (ADUN) Seberang Takir, Datuk Seri Ahmad Razif Abd. Rahman di sini hari ini.
Hadir sama Pengerusi Badan Perhubungan UMNO Terengganu, Datuk Seri Ahmad Said, Speaker Dewan Undangan Negeri Terengganu, Datuk Yahaya Ali dan Ahli Parlimen Kuala Nerus, Datuk Dr. Mohd. Khairuddin Aman Razali.
Begitupun, Najib mengakui konsep MN masih lagi mendapat dokongan kuat di peringkat akar umbi termasuk dalam kalangan pemimpin tempatan.

Jelas beliau, berdasarkan pemerhatian, penyokong UMNO dan Pas di peringkat akar umbi kini begitu selesa dengan MN.
“Sehubungan itu, saya berharap semangat permuafatan ini tidak akan padam dalam bentuk lain walaupun tidak di peringkat nasional.
“Kita boleh kerjasama dalam konteks lain asalkan mendatangkan manfaat kepada Islam, ummah dan negara keseluruhannya,” katanya.
Kosmo! pada 21 Mei lalu melaporkan Presiden UMNO, Datuk Seri Dr. Ahmad Zahid Hamidi menyifatkan MN menerusi kerjasama parti itu dengan Pas diibaratkan hanya tinggal nyawa-nyawa ikan. -KOSMO! ONLINE


Penumpang maut, pemandu Myvi parah kemalangan dengan lori
Oleh NOR AZIAH MAT NOH

27 Mei 2022, 9:39 pm
GOMBAK – Seorang penumpang maut manakala pemandu cedera parah apabila kereta yang dinaiki mereka terlibat dalam kemalangan dengan sebuah lori di Kilometer 36.2 Lebuh Raya Karak, di sini petang tadi.
Ketua Polis Daerah Gombak, Asisten Komisioner Zainal Mohamed Mohamed berkata, pihaknya menerima panggilan berhubung kejadian pada pukul 1.50 petang.
“Hasil siasatan awal mendapati berlaku kemalangan melibatkan sebuah lori dan kereta jenis Perodua Myvi.
“Mangsa wanita yang merupakan warga Indonesia didapati tersepit di tempat duduk penumpang dan usaha mengeluarkan mangsa sedang giat dijalankan bomba,” katanya dalam kenyataan di sini hari ini.
Mengulas lanjut, wanita terbabit disahkan meninggal dunia di lokasi kejadian manakala pemandu Myvi berusia 60 tahun mengalami kecederaan parah.
Tambahnya, mayat mangsa dihantar ke Unit Forensik, Hospital Selayang untuk tujuan bedah siasat. – KOSMO! ONLINE


KASA, YWM berjaya kumpul RM3.9 juta melalui Projek Wakaf Air
Oleh NUR SYAZWANA MANSOR

27 Mei 2022, 9:59 pm
PENDANG – Projek Wakaf Air yang diusahakan Kementerian Alam Sekitar dan Air (KASA) bersama Yayasan Wakaf Malaysia (YWM) berjaya mengumpul dana sebanyak RM3.9 juta sejak tabung tersebut dilancarkan dua tahun lalu.
Timbalan Menteri Alam Sekitar dan Air, Datuk Mansor Othman berkata, daripada jumlah itu, sebanyak RM930,977.98 dana telah diagihkan melalui 23 projek wakaf air di kawasan pedalaman yang memerlukan di seluruh negara.
“Seramai 12,402 penduduk pedalaman yang sebelum ini berdepan dengan masalah untuk mendapatkan bekalan air bersih telah menerima manfaat daripada projek ini,” katanya pada sidang akhbar sempena lawatan kerja bagi meninjau Projek Wakaf Air di Kampung Titi Akar dan Kampung Padang Durian di sini hari ini.
Menurut beliau, selaras dengan aspirasi Keluarga Malaysia, KASA telah meletakkan sasaran tahunan sebanyak 35 projek tersebut dan sehingga kini sebanyak 28 projek telah diluluskan untuk tahun ini.
“Pada tahun ini, sebanyak sembilan projek wakaf air telah siap dan terdapat 19 projek dengan jumlah dana sebanyak RM887,574 sedang dalam proses pelaksanaan yang dijangka siap pada Jun dan Julai tahun ini.
“Projek yang sedang dijalankan ini dijangka dapat memberi manfaat kepada 9,481 lagi penduduk pedalaman di negara ini yang berdepan masalah mendapatkan air bersih,” jelasnya.

Projek berkenaan yang dilancarkan sejak 17 Disember 2020 itu merupakan skim berstruktur bertujuan untuk menyediakan sumber pembiayaan alternatif bagi projek-projek perkhidmatan air secara mudah, cepat dan mampan.
Ia dilakukan melalui instrumen wakaf daripada masyarakat awam, korporat dan pihak swasta. -KOSMO! ONLINE


PDRM kesan kegiatan tonto halang tugas JPJ
Oleh NOR AZIAH MAT NOH

27 Mei 2022, 7:34 pm
PETALING JAYA – Polis Diraja Malaysia (PDRM) hari ini memaklumkan telah mengesan dan menyiasat beberapa kegiatan tonto bagi melumpuhkan tugas penguatkuasaan undang-undang oleh Jabatan Pengangkutan Jalan (JPJ).
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, pihaknya mengesan aktiviti tonto yang mengekori dan mengawasi kenderaan JPJ bagi memaklumkan lokasi penguatkuasaan agensi terbabit.
“Tindakan tonto yang memerhati dan mengekori setiap pergerakan anggota JPJ memberi cabaran kepada penguat kuasa untuk menjalankan tugas.
“Ancaman tonto ini juga turut menimbulkan persepsi negatif dan menyukarkan anggota JPJ untuk mengambil tindakan terhadap kereta yang melanggar undang-undang jalan raya,” katanya dalam kenyataan di sini hari ini.
Mengulas lanjut, tegasnya, sebanyak lima laporan polis diterima berhubung aktiviti terbabit sepanjang Januari hingga Mei tahun ini.
Jelas beliau, dua kertas siasatan telah dibuka dan berjaya dituduh dibawah Seksyen 186 Kanun Keseksaan kerana menghalang penjawat awam menjalankan tugas.

Tambahnya, polis mengingatkan orang ramai agar tidak melibatkan diri dalam sebarang aktiviti sindiket tonto dengan melindungi dan memberikan maklumat kepada kenderaan yang melakukan kesalahan.
“Perbuatan tersebut merupakan satu kesalahan dan boleh dikenakan tindakan undang-undang dibawah akta yang sama.
“Polis sentiasa komited dalam membantu JPJ dan penguat kuasa yang lain sekiranya wujud ancaman semasa melakukan tugas penguatkuasaan,” tegasnya. – KOSMO! ONLINE


Berjalan di atas mayat semasa daki Everest
Oleh KOSMO!

27 Mei 2022, 9:00 pm
KATHMANDU, Nepal – Angka kematian terburuk di Gunung Everest dalam tempoh tujuh tahun pada musim pendakian kali ini adalah disebabkan pemberian permit kepada pendaki yang tidak profesional dan bersedia untuk menawan puncak tertinggi dunia itu.
Menurut laporan akhbar Daily Star UK, kenyataan tersebut disuarakan oleh pendaki gunung berpengalaman, Nick Hollis yang terpaksa melangkah di atas sembilan mayat ketika dalam perjalanan menuju ke puncak Everest.
Pihak berkuasa Nepal berkata,  11 orang telah mati di Everest pada musim ini dengan sembilan mangsa ditemui di sebelah Nepal dan dua lagi di sebelah Tibet, menjadikan ia musim paling dahsyat sejak 2015.
“Saya tidak menjangkakan untuk ‘bertembung’ dengan begitu banyak mayat pendaki dalam masa sama.
“Tidak keterlaluan jika ia digambarkan seperti berjalan di atas mayat,” kata Hollis.
Kerajaan Nepal mengeluarkan rekod 381 permit tahun ini, setiap satu berharga AS11,000 (RM48,207).

Ditambah dengan Sherpa sebagai pemandu pendakian yang penting, ini bermakna terdapat lebih 800 orang yang cuba menawan Everest dalam masa setahun terutama di beberapa hari terakhir yang disarankan untuk membuat pendakian pada bulan ini.
Hollis berkata, masalah lalu lintas adalah disebabkan beberapa faktor termasuk cuaca buruk dan jumlah pendaki yang ramai.
Namun, apa yang paling berbahaya adalah semakin ramai pendaki yang tidak cekap dan bergerak sangat perlahan melalui laluan hingga mewujudkan kesesakan.
“Lanskap di Everest telah berubah namun pertambahan pendaki yang tiada pengalaman asas mendaki menjadikan ekspedisi menawan puncak semakin berbahaya.
“Pemandangan di Base Camp sangat luar biasa apabila dikerumuni kumpulan pendaki amatur ini dan ia sesuatu yang perlu diberi perhatian,” tegas Hollis. – Agensi


MOT perlu cari penyelesaian isu LRT lewat, rosak
Oleh HARRITH HISHAM

27 Mei 2022, 8:09 pm
PUCHONG – Kerajaan negeri menggesa Kementerian Pengangkutan (MOT) untuk memandang serius berhubung isu perkhidmatan Transit Aliran Ringan (LRT) yang dilaporkan sering mengalami kelewatan sejak kebelakangan ini.
Pengerusi Jawatankuasa Tetap Kerajaan Tempatan, Pengangkutan Awam dan Pembangunan Kampung Baru, Ng Sze Han berkata, masalah LRT itu tidak sepatutnya berlaku kerana akan menjejaskan ribuan pengguna yang bergantung kepada perkhidmatan tersebut khususnya untuk ke tempat kerja.
“Kita rasa dukacita kerana LRT sering mengalami kerosakan. Sepatutnya ia tidak boleh terjadi kerana selama ini kerajaan negeri bekerja keras untuk menggalakkan lebih ramai orang guna pengangkutan awam.
“Diharap pihak kementerian dapat melihat isu ini dengan lebih serius. Pengguna memerlukan perkhidmatan LRT yang tepat pada masa selain kekerapan perjalanan terutama pada waktu puncak,” katanya pada sidang akhbar di Hotel Four Points di sini hari ini.
Mengulas lanjut, jelas Sze Han lagi, kegagalan pihak berkaitan untuk memperbaiki mutu perkhidmatan terbabit juga dikhuatiri akan mengurangkan minat orang ramai untuk menggunakan pengangkutan tersebut.
“Sekiranya mereka (syarikat pengangkutan awam) tidak dapat menyediakan perkhidmatan yang selamat dan tepat pada masa, maka sukar untuk menggalakkan orang ramai menaiki pengangkutan awam selepas ini.

“Banyak aduan diterima di media sosial yang mana pengguna tidak lagi yakin untuk menaiki LRT selepas beberapa kali terperangkap, sebaliknya memilih untuk memandu sendiri. Ini turut menyumbang kepada kesesakan lalu lintas di Lembah Klang akhir-akhir ini,” ujarnya.
Terdahulu, Kosmo! melaporkan perkhidmatan LRT laluan Kelana Jaya sekali lagi berdepan masalah kelewatan selepas mengalami gangguan sama empat hari, sebelumnya akibat masalah teknikal. – KOSMO! ONLINE


Panik Malaysia henti eksport ayam, rakyat Singapura jual hidangan KFC RM3.8 juta
Oleh KOSMO!

27 Mei 2022, 8:00 pm
SINGAPURA – Singapura menjadi bahan ketawa media sosial apabila rakyatnya bertindak menjual makanan berasaskan ayam seperti ayam goreng dan nuget di platform jual beli barangan terpakai, Carousell, antaranya pada  harga mencecah S$1.2 juta (RM3.8 juta), lapor portal Coconuts.
‘Kegilaan’ itu susulan pengumuman Malaysia yang akan menghentikan eksport ayam segar bagi memastikan bekalan domestik terjamin.
“Disebabkan permintaan yang meningkat dan bekalan rendah, ini adalah peluang terakhir anda untuk menikmati hidangan ayam sebelum ia pupus untuk generasi akan datang,” tulis ikalna dalam akaun @Nuclearbeast.
Tawaran berharga  RM3.8 juta itu dibuat oleh seorang pengguna media sosial yang menyenaraikan ayam goreng Kentucky Fried Chicken (KFC) sebagai barang ‘terhad’ dan sangat jarang didapati.
Satu lagi hidangan iaitu ayam popcorn sejuk beku edisi terhad turut tersenarai pada harga lebih S$60,000 (RM1.9 juta).
Senarai itu diteruskan dengan penyenaraian sepinggan nasi ayam Hainan berharga lebih S$1,000 (RM3,195), sepinggan ayam goreng pada harga S$20,000 (RM63,916) dan juga sekotak McNuggets berisi empat ketul nuget yang memiliki harga S$500 (RM1.597).

Menteri Negara bagi Kelestarian dan Alam Sekitar Singapura,  Desmond Tan bagaimanapun telah memberi jaminan bahawa terdapat bekalan mencukupi untuk semua orang dan tidak perlu melakukan sebarang pembelian panik.
Beliau berkata, rangkaian pasar raya NTUC mempunyai stok ayam selama berbulan-bulan dan lebih banyak lagi akan diterima dalam masa terdekat.
Singapura mengimport kira-kira 34 peratus  bekalan ayamnya dari Malaysia dan mendapatkan yang lain dari Thailand, Australia, New Zealand, Brazil dan Amerika Syarikat. – Agensi


Wanita menopaus pada usia 10 tahun rindu datang bulan
Oleh KOSMO!

27 Mei 2022, 7:30 pm
LONDON – Seorang wanita Britain yang mengalami menopaus ketika baru berusia 10 tahun mendedahkan bahawa dia rindu ingin datang bulan seperti rakan-rakannya yang lain, lapor portal berita MailOnline.
Corinna Bordoli, 26, dari London muncul dalam rancangan televisyen This Morning semalam yang dihoskan oleh Holly Willoughby dan Philip Schofield untuk bercerita mengenai kehidupannya.
Pakar perubatan menopaus, Dr. Louise Newson turut serta dalam temu bual berkenaan.
Ketika temu bual tersebut, Bordoli berkata, dia terpaksa meninggalkan hobi zaman kanak-kanak iaitu bersukan dan menyanyi disebabkan keadaan kesihatannya.
“Saya mempunyai pelbagai gejala. Saya adalah seorang penyanyi ketika kanak-kanak. Namun pita suara saya mula menjadi kering dan tidak berfungsi dengan baik.
“Saya banyak mengalami masalah vokal lalu beralih tumpuan kepada aktiviti sukan. Kemudian saya mengalami banyak kecederaan termasuk patah tulang dan sakit sendi ketika hanya berusia 10 tahun,” kata Bordoli.

Bordoli turut bertemu dengan pengamal perubatan am berulang-ulang kali kerana mengalami migrain, kebimbangan, jantung berdebar-debar dan tidak boleh tidur.
“Pengamal perubatan itu hanya berkata bahawa saya adalah seseorang yang matang pada usia yang lebih lewat daripada biasa. Saya belum mengalami haid dan dia berkata bahawa ia normal kerana saya masih membesar,” jelasnya.
Ketika berusia 15 tahun, Bordoli telah dirujuk kepada ahli endokrinologi dan dimaklumkan bahawa ovarinya tidak berfungsi dan akan menjadi mandul.
Tahun lalu, dia telah didiagnosis mengalami kekurangan ovari pramatang (POI).
Newson kemudian menjelaskan bahawa satu daripada 100 wanita mengalami menopaus sebelum berusia 40 tahun dan turut memaklumkan bahawa wanita dengan hormon rendah berisiko mendapat penyakit-penyakit lain. – Agensi


Kematian kemalangan jalan raya akibat langgar lampu isyarat meningkat 79 peratus di India
Oleh KOSMO!

27 Mei 2022, 9:30 pm
NEW DELHI – India menyaksikan peningkatan mendadak sebanyak 79 peratus dalam kematian akibat kemalangan jalan raya yang disebabkan oleh perbuatan melanggar lampu merah pada 2020 berbanding tahun 2019, lapor laman berita Wion News semalam.
Bagaimanapun, jumlah kemalangan jalan raya dan kematian masing-masing menurun sebanyak 18 peratus dan 12.8 peratus pada tahun yang sama.
Laporan Kementerian Pengangkutan Jalan dan Lebuhraya mendedahkan bahawa sebanyak 366,138 kemalangan dilaporkan di seluruh negara pada 2020 yang meragut 131,714 nyawa dan menyebabkan 348,279 kecederaan.
Daripada jumlah kemalangan pada 2020, sebanyak 919 kes berlaku disebabkan oleh tindakan melanggar isyarat lalu lintas dengan 476 kematian.
Peningkatan kes berlaku dengan ketara berbanding tahun 2019 yang mencatatkan 266 kematian akibat kes sedemikian.
Selain melanggar lampu isyarat, satu lagi kategori yang menyaksikan peningkatan kes kematian adalah disebabkan memandu melawan arus.

Sebanyak 3,099 orang maut dalam kemalangan akibat memandu melawan arus pada 2020 berbanding 2,726 kematian pada 2019.
Bagaimanapun, punca utama kemalangan jalan raya kekal disebabkan oleh tindakan memandu melebihi had laju dengan rekod 100,000 kes pada 2020.
Menurut laporan itu, penurunan tertinggi iaitu 21 peratus direkodkan dalam jumlah kematian akibat memandu dalam keadaan mabuk pada 2020 dengan 1,862 kematian berbanding 2,376 kematian pada 2019. – Agensi


Seorang wanita parah, 2 cedera angkara pokok tumbang
Oleh MUHD AFIQ AL-HAFIZ MAT YUSOF

27 Mei 2022, 8:14 pm
KUALA LUMPUR – Seorang wanita parah manakala dua lagi cedera ringan selepas kereta dinaiki mereka dihempap sebatang pokok di Menara Worldwide, Jalan Bukit Bintang di sini hari ini.
Difahamkan, kejadian berlaku kira-kira pukul 5.40 petang melibatkan dua buah kenderaan jenis Volkswagen Polo dan Perodua Myvi.
Polis Kuala Lumpur dalam satu kenyataan berkata, sepasukan bomba dari Balai Bomba dan Penyelamat Jalan Tun Razak dan Pudu dengan bantuan Jabatan Pertahanan Awam (JPAM) telah tiba di lokasi untuk memberi bantuan.
“Kejadian ini telah menyebabkan dua wanita cedera ringan manakala seorang lagi wanita cedera parah.
“Kesemua mangsa yang cedera telah dibawa ke Hospital Kuala Lumpur untuk menerima rawatan,” katanya di sini hari ini.
Sementara itu, Pusat Gerakan Operasi Bomba Kuala Lumpur berkata, sebatang pokok telah tumbang di Jalan Bukit Bintang menghala ke Jalan Raja Chulan.

“Insiden terbabit telah menyebabkan seorang wanita tempatan yang menaiki kereta jenis Volkswagen Polo telah patah kaki dan tersepit dalam kenderaan tersebut.
“Mangsa berjaya dikeluarkan dan diserahkan kepada pihak hospital untuk menerima rawatan,” jelasnya. -KOSMO! ONLINE.


Permintaan beg galas kanak-kanak kalis peluru meningkat di Amerika Syarikat
Oleh KOSMO!

27 Mei 2022, 8:30 pm
WASHINGTON – Kejadian amukan senjata api di Texas yang meragut 21 nyawa Selasa lalu telah menyebabkan penjualan beg galas kalis peluru meningkat di beberapa negeri di Amerika Syarikat (AS), lapor laman berita Wion News semalam.
Perkara tersebut dimaklumkan oleh laman web perniagaan AS, Business Insider.
Terdapat beberapa produk kalis peluru di pasaran tetapi beg galas untuk kanak-kanak dikatakan mendapat permintaan yang tertinggi.
Menurut laporan Insider, empat syarikat yang membekalkan beg kalis peluru itu memaklumkan bahawa orang ramai secara aktif mencari produk yang boleh digunakan oleh kanak-kanak dalam situasi krisis susulan tragedi tersebut.
Berdasarkan penerangan produk, seseorang boleh melindungi diri mereka dengan memegang beg galas kalis peluru di hadapan untuk berlindung daripada tembakan.
Kakitangan syarikat Guard Dog Security, Yasir Sheikh memberitahu Insider bahawa terdapat peningkatan dalam jumlah pelanggan yang ingin membeli produk tersebut.

Syarikat MC Armor turut memberitahu Insider bahawa negeri-negeri termasuk New Jersey, Georgia, California, Pennsylvania dan Florida merekodkan peningkatan ketara permintaan produk kalis peluru selepas insiden berkenaan. – Agensi


PGA rampas rokok seludup RM1.09 juta
Oleh MOHD AZLI ADLAN

27 Mei 2022, 7:05 pm
MARANG – Briged Tenggara Pasukan Gerakan Am (PGA) berjaya menumpaskan sindiket penyeludupan rokok melibatkan rampasan lebih RM1.09 juta di Wakaf Tapai di sini semalam.
Dalam serbuan di sebuah premis pada pukul 3 petang itu berjaya menahan seorang lelaki berusia 27 tahun disyaki anggota sindiket tersebut.
Komander Briged Tenggara PGA, Datuk Hasan Basro Ahmad Safar berkata, sewaktu serbuan dilakukan, suspek sedang memunggah beberapa kotak yang mengandungi rokok disyaki tidak bercukai.
“Suspek sedang memunggah kotak tersebut dari but dan tempat duduk penumpang belakang sebuah kereta.
“Hasil pemeriksaan menjumpai 7,146 karton atau 1,429,200 batang rokok bernilai keseluruhan termasuk cukai kira-kira RM1.07 juta,” katanya di sini semalam.
Jelas beliau, Briged Tenggara PGA turut menyita sebuah kereta dan telefon bimbit.

Tambahnya, kes disiasat mengikut Seksyen 135 (1) (d) Akta Kastam 1967.
“Sabit kesalahan, hukuman denda minimum 10 kali ganda nilai barangan atau RM100,000 mana yang lebih tinggi atau penjara antara enam bulan dan lima tahun atau kedua-dua boleh dikenakan,” katanya. – KOSMO! ONLINE


GM Klang, Sabah kerjasama pasar produk PKS
Oleh ABDUL RAZAK IDRIS

27 Mei 2022, 8:02 pm
KLANG – Pusat borong GM Klang bekerjasama dengan Jabatan Kemajuan Perindustrian dan Penyelidikan (DIDR) Sabah dalam usaha mempromosi produk perusahaan kecil dan sederhana (PKS) dari negeri di bawah bayu tersebut.
Kerjasama itu turut melibatkan peruntukan tiga lot kedai sebagai kedai runcit dan pameran produk PKS Sabah di GM Klang seawal Julai tahun ini.
Pengarah urusan GM Klang, Datuk Lim Seng Kok berkata, pihaknya sentiasa terbuka untuk membawa masuk pelbagai produk terutama produk buatan tempatan ke pusat borongnya.
“Ini akan membantu meningkatkan produktiviti tempatan kerana pengunjung GM Klang bukan sahaja penduduk tempatan, tetapi juga dari negara seperti Singapura, Indonesia, Brunei, Eropah dan Asia Tengah.
“Setiap produk akan dipamerkan bersama dengan maklumat terperinci tentang produk itu sendiri serta maklumat hubungan pengeluar, membolehkan pembeli menghubungi pembekal atau pengilang secara terus,” katanya kepada pemberita di sini hari ini.
Terdahulu beliau menandatangani perjanjian kerjasama dengan pengarah DIDR, Tseu Kei Yue yang disaksikan Timbalan Ketua Menteri Sabah merangkap Menteri Pembangunan Perindustrian Sabah, Datuk Dr. Joachim Gunsalam.

Sementara itu Joachim berkata, berdasarkan perjanjian tersebut GM Klang akan memberikan ruangan percuma selama setahun untuk produk dari Sabah dipasarkan di pusat borong berkenaan.
“Langkah ini boleh memajukan industri pelancongan domestik bagi Sabah sendiri,” jelasnya. -KOSMO!ONLINE


Proton Saga, sedan terlaris 2021 di Kenya
27 Mei 2022, 6:41 pm
PETALING JAYA – Model Saga keluaran syarikat permotoran negara, Proton dianugerahkan model terlaris 2021 di pasaran Kenya.
Menurut laman sosial Proton Kenya, Proton Saga diiktiraf sebagai model kereta sedan paling laris di pasaran negara berkenaan untuk tahun lepas.
Sebagai rekod, Proton mula bertapak di Kenya pada 2020, Simba Corpotion merupakan pemegang francais jenama Proton di pasaran di negara tersebut.
Saga ditawarkan dalam tiga pilihan varian di Kenya terdiri daripada varian Standard MT, Standard AT dan Premium AT.
Jelas laman sosial tersebut juga, kadar bayaran ansuran bulanan Saga adalah serendah KSh. 29,400 (RM1,112) sebulan. Proton turut menawarkan jaminan selama 5 tahun atau 150,000km untuk model Saga di Kenya.
Selain Saga, Proton Kenya turut menawarkan dua lagi model iaitu Persona dan X70.

Pada November tahun lalu, Proton Kenta memaklumkan X70 dipilih sebagai kenderaan rasmi agensi keselamatan negara itu. – KOSMO! ONLINE.


Guna individu pernah kerja di Malaysia sebagai tekong PATI
Oleh MOHD YUNUS YAKKUB

27 Mei 2022, 6:06 pm
KLANG – Sindiket penyeludupan pendatang asing tanpa izin (PATI) dikatakan menggunakan individu yang pernah bekerja di negara ini bagi menjalankan aktiviti mereka.
Ini terbongkar apabila tekong laut yang ditahan Maritim Malaysia (APMM) Selangor dalam kejadian di Barat Daya, Jeram dekat sini pernah bekerja sebagai tukang masak dan pencuci pinggan di sebuah restoran di Shah Alam.
Hendra, 35, berkata, dia pernah bekerja selama empat tahun dan mempunyai kepakaran dalam mengendalikan bot.
Lelaki yang berasal dari Tanjong Balai, Indonesia itu memberitahu menerima upah sebanyak RM1,200 bagi setiap perjalanan pergi dan balik untuk menghantar dan mengangkut PATI.
Tekong laut sindiket PATI dikenali Hendra ketika ditemui pemberita hari ini.
“Saya gerak dari Tanjong Balai kira-kira pukul 5 petang semalam dengan membawa 60 PATI sebelum ditugaskan membawa 10 lagi PATI dari sini (Selangor).
“Bos hanya bekalkan Sistem Kedudukan Global (GPS) untuk perjalanan itu,” katanya ketika ditemui pemberita hari ini.

Turut hadir adalah Pengarah Maritim Selangor, Kepten V. Siva Kumar.
Jelas Hendra, dia memberikan alasan terlibat dalam sindiket tersebut bagi mencari wang untuk mengubati dua anak lelaki berusia 7 dan 12 tahun yang diserang penyakit misteri sehingga tidak boleh berjalan.
“Ini adalah kali pertama saya melakukan kerja sebegini,” dakwanya.
Sementara itu, seorang PATI wanita dikenali Ria, 27, memaklumkan dia membayar RM1,350 kepada sindiket untuk pulang ke Pekan Baru, Riau.
“Saya dan rakan-rakan guna kereta aplikasi e-hailing ke rumah tumpangan sebelum dibawa dibawa keluar gunakan bot.
“Ini balik pun sebab anak tiada orang jaga selepas kedua-dua orang tua meninggal dengan saya dan suami telah bercerai,” jelasnya. -KOSMO!ONLINE


Rumah berhantu pencetus inspirasi The Conjuring dijual RM6.57 juta
Oleh KOSMO!

27 Mei 2022, 7:00 pm
WASHINGTON – Sebuah rumah di Rhode Island, Amerika Syarikat (AS) yang menjadi ilham kepada filem seram, The Conjuring berjaya dijual pada harga kira-kira AS$1.5 juta (RM6.57 juta), lapor laman berita India Today semalam.
Hartanah yang dibina pada tahun 1726 itu dianggap antara rumah yang paling berhantu di AS.
Menurut akhbar Wall Street Journal (WSJ), Andrea Perron berkata, keluarganya mengalami beberapa kejadian menyeramkan ketika tinggal di rumah itu dari tahun 1971 hingga 1980.
Keluarga Perron menyaksikan kejadian termasuk ibunya yang sudah tua terapung di udara selain dia sendiri pernah ditampar entiti tidak dikenali.
Selepas mengetahui mengenai kejadian luar biasa di rumah itu, penyiasat paranormal popular, Ed dan Lorraine Warren menawarkan diri untuk membantu keluarga itu.
Pasangan penyiasat paranormal lain, Jenn dan Cory Heinzen kemudian membeli rumah itu dengan harga AS$439,000 (RM1.9 juta) pada 2019. Mereka menyenaraikan penjualan rumah itu pada September tahun lalu.

Rumah itu kini dimiliki oleh seorang pemaju hartanah, Jacqueline Nunez.
“Saya percaya rumah itu memilih Nunez dengan cara yang sama ia memilih kami. Ia mahukan cahayanya,” kata Andrea Perron.
Pasangan itu telah mengumumkan penjualan rumah itu di laman Facebook. Mereka memaklumkan telah menerima 10 tawaran setelah menawarkan penjualan rumah berkenaan. – Agensi


Pengedar dadah berjaya loloskan diri
Oleh MUHD AFIQ AL-HAFIZ MAT YUSOF

27 Mei 2022, 6:55 pm
KUALA LUMPUR – Seorang lelaki dipercayai pengedar dadah berjaya meloloskan diri ketika proses tangkapan dilaksanakan di sekitar Taman Maluri, Cheras di sini semalam.
Ketua Polis Daerah Cheras, Asisten Komisioner Muhammad Idzham Jaafar berkata, terdahulu, pihaknya telah mengesan sebuah video berdurasi 52 saat di laman Facebook.
“Video berkenaan memaparkan beberapa individu (anggota polis) yang menaiki motosikal sedang melaksanakan tangkapan terhadap suspek yang menaiki motosikal jenis Yamaha 135 LC di persimpangan lampu isyarat, Taman Maluri.
“Suspek dipercayai menjalankan aktiviti pengedaran dadah dan ketika proses tangkapan dilaksanakan, anggota polis cuba merampas anak kunci namun gagal kerana tiada anak kunci,” katanya dalam kenyataan di sini hari ini.
Katanya, siasatan lanjut masih diteruskan bagi mengesan suspek sehingga berjaya ditangkap.
“Polis juga ingin menasihatkan orang awam agar tidak membuat sebarang spekulasi dan menyebarkan maklumat yang tidak tepat.

“Sekiranya orang ramai mempunyai sebarang maklumat berhubung aktiviti menyalahi undang-undang boleh menghubungi Ibu Pejabat Polis Daerah Cheras di talian 03-92845051 dan Hotline Polis Kuala Lumpur di talian 03-2115999,” jelasnya. – KOSMO! ONLINE


Suami guru mangsa amukan di Texas meninggal dunia akibat patah hati
Oleh KOSMO!

27 Mei 2022, 6:00 pm
AUSTIN, Texas – Suami kepada guru yang terkorban dalam kejadian tembakan rambang di sebuah sekolah rendah di bandar Uvalde, negeri Texas, meninggal dunia akibat serangan jantung, lapor stesen penyiaran NBC kelmarin.
Mangsa, Joe Garcia, dipercayai mendapat serangan jantung akibat sindrom patah hati kerana terlalu sedih selepas isteri, Irma Garcia terbunuh bersama 19 pelajarnya pada Selasa lalu.
Irma diangkat sebagai wira apabila bertindak sebagai perisai manusia kepada anak-anak muridnya semasa kejadian,  meskipun tidak mampu menahan semua peluru itu daripada mengenai mereka.
Pasangan ini merupakan pasangan kekasih sejak di bangku sekolah dan sudah berkahwin selama 24 tahun.
“Dia baru tiba di rumah selepas menziarah kubur Irma dan berborak dengan ahli keluarga.
“Secara tiba-tiba, dia rebah dan tidak bernyawa. Ahli keluarga cuba memberi bantuan pernafasan atau CPR dengan menekan dada,  namun tidak berjaya,” ujar anak saudaranya, John Martinez.

Doktor menyifatkan insiden tersebut berkemungkinan besar disebabkan sindrom patah hati atau dikenali sebagai takotsubo cardiomyopathy.
Ia biasanya berlaku sebagai tindak balas kepada tekanan yang melampau seperti kematian mengejut pasangan.
Tidak seperti orang yang mengalami serangan jantung biasa yang disebabkan oleh arteri tersumbat, orang yang mengalami sindrom patah hati mengeluarkan semburan hormon tekanan yang menghalang jantung mereka daripada mengecut dengan betul.
“Ia adalah kes klasik sindrom patah hati jika dilihat daripada apa yang telah diterangkan oleh ahli keluarga mangsa,”kata Pakar Kardiologi Brigham and Women’s Hospital Boston,  Dr. Deepak Bhatt. – Agensi


Cara Barat urus krisis Ukraine-Rusia boleh cetus Perang Dunia Ketiga
Oleh AMREE AHMAD

27 Mei 2022, 5:59 pm
PUTRAJAYA – Tindakan Barat yang diketuai oleh Amerika Syarikat (AS) membantu Ukraine dalam krisis dengan Rusia dibimbangi bakal mencetuskan Perang Dunia Ketiga.
Amaran itu disuarakan bekas Perdana Menteri, Tun Dr. Mahathir Mohamad ketika berkongsi pandangannya pada hari kedua persidangan Nikkei – Masa Depan Asia di Tokyo, Jepun hari ini.
Veteran politik itu turut melahirkan kebimbangan penawanan Rusia ke atas Ukraine juga berpotensi membawa kepada risiko satu lagi siri perang dunia yang baharu.
“Saya sebenarnya khuatir kerana kebanyakan perang sebelum ini ada kecenderungan untuk bermula dari skala kecil sebelum berkembang besar untuk menjadi perang dunia,” katanya.
Persidangan edisi ke-27 itu merupakan acara tahunan sejak 1995 anjuran akhbar kewangan ternama Jepun, Nikkei yang mengungkap suara pemimpin Asia dalam pelbagai isu semasa.
Acara tersebut turut menjadi tumpuan dunia kerana dianggap mengimbangi pengaruh suara Barat dalam World Economic Forum berpusat di Geneva, Switzerland yang wujud sejak 1971.

Mengulas lanjut, Mahathir turut mengkritik Pertubuhan Perjanjian Atlantik Utara (NATO) yang masih membekalkan senjata kepada Kyiv tetapi ‘berlakon baik’ tidak terlibat dalam krisis itu.
“Langkah ini membuka risiko dan menekan Rusia untuk bertindak melancarkan perang lebih besar yang berpotensi akan membabitkan banyak negara lain pula selepas ini,” tambahnya. -KOSMO! ONLINE


Pembinaan Rio City Interchange mampu atasi masalah trafik
Oleh HARRITH HISHAM

27 Mei 2022, 6:51 pm
PUCHONG – Persimpangan Bandar Rio (Rio City Interchange) di sini yang menghubungkan laluan antara Lebuh Puteri ke kawasan perbandaran Bandar Puteri dibuka secara rasmi hari ini.
Projek yang dibina sepanjang 2.35 kilometer itu telah dibiayai sepenuhnya sebanyak RM90 juta oleh IOI Properties Group Berhad (IOIPG) bagi menambah baik aliran trafik termasuk perhubungan Bandar Puteri.
Selain itu, projek terbabit turut melibatkan pembinaan jambatan berbumbung pejalan kaki sepanjang 35 meter bagi meningkatkan akses pengguna ke Pusat Korporat Kewangan Puchong (PFCC) dan perkhidmatan Aliran Transit Ringan (LRT).
Pengerusi Jawatankuasa Tetap Kerajaan Tempatan, Pengangkutan Awam dan Pembangunan Kampung Baru, Ng Sze Han berkata, pelaksanaan projek tersebut bukan sahaja untuk mengatasi kesesakan lalu lintas pada masa ini malah untuk menampung pertambahan kenderaan pada masa hadapan.
“Selain mengurangkan kesesakan lalu lintas, kemudahan pejalan kaki juga dibina dari Puteri 8 sehingga kawasan komersial di Puteri 1. Secara tidak langsung, ia dapat menggalakkan orang ramai untuk berjalan kaki ke kawasan komersial.
“Justeru, ‘Interchange’ ini merupakan satu projek yang sangat penting kepada pengguna jalan raya termasuk penduduk di sini sekali gus menyaksikan Bandar Puteri ke arah pembangunan mampan,” katanya pada sidang akhbar di Hotel Four Points di sini hari ini.

Turut hadir, Timbalan Datuk Bandar Subang Jaya, Mohd. Zulkurnain Che Ali, Ketua Pegawai Eksekutif IOIPG, Datuk Voon Tin Yow dan Ketua Pegawai Operasi IOIPG, Teh Chin Guan.
Sementara itu, Tin Yow berkata, pihaknya sentiasa komited dalam memberikan perkhidmatan yang terbaik kepada komuniti di Bandar Puteri.
“Saya bangga projek ini mampu disiapkan secara berperingkat dan secara tidak langsung dapat meningkatkan potensi nilai hartanah di kawasan tersebut.
“Kita juga kekal komited sebagi pemaju yang dipercayai dan memahami kepentingan membina infrastruktur yang baik kepada komuniti di sini,” katanya. – KOSMO! ONLINE


Sindiket PATI beralih guna bot sistem barter
Oleh MOHD YUNUS YAKKUB

27 Mei 2022, 6:36 pm
KLANG – Sindiket penyeludupan pendatang asing tanpa izin (PATI) kini menggunakan modus operandi baharu apabila menjadikan bot ‘barter trade’ sebagai pengangkutan utama mereka.
Taktik terbaharu dikesan hasil penahanan 14 PATI warga Indonesia termasuk tekong berusia 23 hingga 50 tahun kira-kira pukul 5.17 pagi tadi di kedudukan 1.6 batu nautika dari Barat Jeram, di sini.
Sebelum proses penahanan itu, kesemua PATI yang menaiki bot barter trade, KM Sanjaya Group dari Indonesia itu dikejar sejauh kira-kira tiga kilometer oleh bot Maritim Malaysia (APMM) Perkasa 5.
Pengarah Maritim Selangor, Kepten V. Siva Kumar berkata, radar sistem pengawasan Maritim Laut Malaysia (SWASLA) terdahulu mengesan satu vessel dalam keadaan mencurigakan kira-kira pukul 2.55 pagi sedang bergerak di perairan Indonesia menuju perairan Sungai Buloh.
Siva ketika sidang akhbar hari ini.
Katanya, berikutan kapal Maritim Bagan Datuk yang sedang dalam pelaksanaan Op Ehsan dan Op Benteng Laut telah diatur gerak ke lokasi.
“Sebaik tiba di lokasi, sebuah bot kayu berwarna merah berjalur biru didaftarkan sebagai KM Sanjaya Group dikesan menuju ke daratan sebelum cuba melarikan diri dengan memasuki kawasan cetek.

“Susulan itu, bot maritim Perkasa 35 telah digerakkan ke lokasi sebelum bot itu berjaya ditahan,” katanya pada sidang akhbar hari ini.
Jelas beliau, hasil pemeriksaan mendapati terdapat seorang tekong bersama tiga awak-awak dengan membawa 10 penumpang dan semuanya tidak mempunyai dokumen perjalanan diri yang sah.
Siva menambah, siasatan mendapati kesemua suspek dipercayai cuba keluar dari negara ini menerusi jalan tidak diwartakan.
“Hasil siasatan mereka membayar RM1,300 hingga RM1,700 kepada sindiket PATI.
“Kita juga dapati bot tersebut mempunyai lesen tetapi disalahguna untuk penyeludupan PATI. Kita percaya sindiket kini menggunakan bot jenis itu bagi mengaburi pihak berkuasa berbanding bot pom-pom sebelum ini,” katanya. -KOSMO! ONLINE


Pasangan warga emas nyaris maut terbakar
Oleh ZAKKINA WATI AHMAD TARMIZI

27 Mei 2022, 5:51 pm
JEMPOL – Sepasang suami isteri warga emas sempat menyelamatkan diri dalam kejadian kebakaran sebuah rumah di Felda Palong 8, di sini hari ini.
Komander Operasi dari Balai Bomba Seri Jempol, Penolong Kanan Penguasa Bomba, Mohd. Hazreen Mohd. Zahar berkata, pihaknya mendapat panggilan kejadian pada pukul 1.08 petang dan tiba di lokasi kira-kira 45 minit kemudian.
“Sebaik tiba di tempat kejadian didapati sebuah rumah jenis kayu separuh kekal satu tingkat terbakar sebanyak 80 peratus.
“Hanya bahagian bilik air sahaja yang tidak terbakar kerana diperbuat daripada batu. Pihak bomba mengambil masa 10 minit untuk memadamkan kebakaran.
“Kami dimaklumkan, terdapat dua orang mangsa dipercayai suami isteri warga emas sempat menyelamatkan diri,” katanya ketika dihubungi hari ini.
Menurut beliau, pihaknya turut menerima bantuan dari Balai Bomba Gemas dan bomba sukarela bagi memadamkan kebakaran berkenaan. -KOSMO! ONLINE


Amaran ribut petir di tiga negeri hingga 8 malam ini
Oleh NUR HUDA MUSA

27 Mei 2022, 7:00 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan tiga negeri pada petang ini.
MetMalaysia dalam satu kenyataan berkata, amaran itu dikeluarkan susulan hujan lebat dan angin kencang yang dijangka akan melanda seluruh Wilayah Persekutuan Kuala Lumpur serta beberapa daerah di Selangor dan Sabah.
“Hujan lebat berserta angin kencang dijangka akan melanda daerah Petaling dan Hulu Langat, Selangor.
“Keadaan sama juga diramal akan berlaku di Pantai Barat (Papar, Putatan, Penampang, Kota Kinabalu dan Tuaran), Sabah,” katanya di sini hari ini.
MetMalaysia berkata, keadaan itu boleh berlaku sehingga pukul 8 malam ini.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya.
Terdahulu, media melaporkan hujan lebat luar biasa dikenal pasti menjadi punca berlakunya banjir kilat melibatkan lebih 80 keluarga di daerah Batang Padang dan Muallim, Tanjung Malim, Perak kelmarin. – KOSMO! ONLINE


Ibu kandung, nenek ditahan bantu kes dera dua beradik
Oleh NOOR HASLIZA NUSI

27 Mei 2022, 5:44 pm
GEORGE TOWN – Polis hari ini menahan dua wanita yang merupakan ibu kandung dan nenek saudara kepada pasangan adik-beradik yang disyaki menjadi mangsa penderaan di sebuah flat di Air Itam, di sini.
Suspek berusia 28 dan 52 tahun itu ditahan sepasukan polis dari Bahagian Siasatan Jenayah, Ibu Pejabat Polis Daerah Timur Laut kira-kira pukul 11.15 pagi.
Ketua Polis Daerah Timur Laut, Asisten Komisioner Soffian Santong berkata, tangkapan ke atas kedua-dua suspek terbabit dilakukan selepas pihaknya menerima laporan daripada seorang lelaki tempatan di Balai Polis Air Itam kira-kira pukul 8 pagi tadi.
Menurutnya, laporan tersebut berkaitan satu hantaran di laman Facebook mengenai gambar dua anak-kanak yang sedang makan di sebuah restoran dengan kesan kecederaan pada bahagian muka.
Soffian.
“Pengadu membuat laporan polis kerana mengesyaki kedua-dua kanak-kanak berkenaan berkemungkinan menjadi mangsa dera.
“Hasil serbuan dan pemeriksaan polis di sebuah rumah flat telah berjaya menyelamatkan kanak-kanak perempuan dan lelaki yang masing-masing berusia lima dan tiga tahun.

“Dalam serbuan tersebut, kita juga menahan dua wanita tempatan iaitu ibu dan nenek saudara mangsa bagi membantu siasatan kes tersebut,” katanya dalam satu kenyataan di sini sebentar tadi.
Soffian memberitahu, pemeriksaan awal pada tubuh badan kedua-dua mangsa terbabit telah menjumpai kesan luka dan lebam pada bahagian muka dan badan disyaki akibat penderaan.
“Mangsa terbabit akan dirujuk ke Hospital Pulau Pinang bagi mendapatkan rawatan dan pemeriksaan lanjut dan kes tersebut disiasat dibawah Seksyen 31 (1)(a) Akta Kanak-Kanak 2001,” tambahnya. – KOSMO ONLINE


Ibu reda anak maut dilanggar bas
Oleh SITI A'ISYAH SUKAIMI

27 Mei 2022, 5:35 pm
SEPANG – “Pemandu bas ada hubungi, minta maaf dengan saya. Saya pun tidak salahkan dia kerana dia juga sangat trauma,” kata Zainab Mohideen Abdul Kadar, 37, ibu kanak-kanak berusia setahun lima bulan yang maut dilanggar bas sekolah di Taman Anggerik, Bandar Baru Salak Tinggi di sini semalam.
Menurutnya, mereka sekeluarga reda dengan kejadian menimpa Zahida Mohamad Kassim yang juga anak bongsu daripada tujuh beradik itu.
“Pemandu bas pun susah, basnya disita dan dia di balai. Dia ada telefon saya daripada semalam dan tadi pun ada hubungi tanya sudah selamat dikebumikan atau belum anak saya.
“Saya tidak simpan dendam pun kepada pemandu malah dengan rela hati saya beritahu polis yang mengambil keterangan, saya tak mahu pemandu bas tersebut diapa-apakan,” katanya ketika ditemui pemberita di rumahnya di sini hari ini.
Zainab yang bekerja sebagai pembantu kantin berkata, dia sudah lama menggunakan khidmat pemandu bas tersebut untuk mengambil anaknya yang lain pergi dan balik dari sekolah.
“Sewaktu kejadian berlaku, saya dan suami tiada di rumah kerana bekerja. Pemandu bas juga ada meminta maaf kepada ibu mentua saya dan dia kata tidak melihat anak kami (mangsa),” katanya.

Sementara itu, kakak mangsa, Nurul Aishah Mohamad Kassim, 13, berkata, ketika kejadian dia sangat terkejut apabila tiba-tiba terlihat adiknya berada di bawah bas dan terus menarik mangsa keluar sebelum digilis oleh tayar belakang bas.
Menurut anak ketiga daripada tujuh beradik itu, pada mulanya dia naik ke tangga bas untuk memberikan wang belanja sekolah kepada adiknya yang lain berusia lapan tahun.
“Selepas beri duit pada adik, saya turun dan bas bergerak. Kemudian, saya nampak Zahida berada di bawah bas dan menjerit. Saya ambil adik dan terus membawanya masuk ke dalam rumah.
“Pemandu bas itu juga meminta maaf kepada nenek dan beritahu dia tidak nampak adik dan tidak sengaja. Bagaimanapun, nenek memintanya menghantar murid lain yang berada di dalam bas ke sekolah,” katanya.
Nurul Aishah berkata, kemudian jiran di sekeliling rumahnya turut datang ke situ selepas terdengar suaranya menjerit dan membantu mereka membawa mangsa ke klinik dengan menaiki kereta.
Dalam pada itu, Ketua Polis Daerah Sepang, Asisten Komisioner Wan Kamarul Azran Wan Yusof ketika dihubungi memaklumkan, pihaknya kini sedang menyiapkan kertas siasatan untuk dibawa kepada pihak pendakwaan.
Ujarnya lagi, pemandu bas tersebut telah ditahan semalam serta selesai memberi keterangan kepada pihak polis serta dibebaskan dengan jaminan. -KOSMO! ONLINE


China adakan latihan tentera di Laut China Selatan esok
Oleh KOSMO!

27 Mei 2022, 4:56 pm
BEIJING – China akan mengadakan latihan tentera di Laut China Selatan esok, kata pihak berkuasa maritim negara itu, selepas Barat menuduh Beijing menyimpan cita-cita ketenteraan di seluruh rantau Pasifik.
Latihan tentera itu dijadual diadakan di tengah laut, kurang 25 kilometer dari pantai wilayah Hainan. Ia diumumkan selepas Amerika Syarikat (AS) mengetuai amaran berhubung pengaruh China yang semakin meningkat dari sudut ekonomi dan tentera di kawasan yang bermula dari Laut China Selatan hingga ke negara-negara kepulauan Pasifik.
“Latihan tentera akan diadakan dan kemasukan adalah dilarang,” kata Pentadbiran Keselamatan Maritim dalam satu kenyataan semalam yang memberi amaran bahawa kawasan seluas sekitar 100 kilometer persegi akan ditutup kepada trafik maritim selama lima jam.
China mengadakan latihan serupa secara rutin di perairannya dengan satu lagi latihan tentera dijadualkan di kawasan lain dekat Hainan minggu depan di samping beberapa latihan tentera lain di sepanjang perairan pantai timurnya.
Bagaimanapun, latihan tentera terbaharu itu diadakan ketika Beijing berdepan amaran yang semakin meningkat daripada AS dan sekutu Baratnya berhubung tentera lautnya yang meningkatkan usaha untuk menukar penguasaan serantau.
Setiausaha Negara AS, Antony Blinken semalam menuduh Beijing mencetuskan ketegangan berhubung Taiwan.

“Beijing terlibat dalam retorik dan aktiviti yang semakin provokatif seperti menerbangkan pesawat PLA berhampiran Taiwan hampir setiap hari,” kata Blinken dalam satu ucapan, merujuk kepada Tentera Pembebasan Rakyat China. – AFP


Bisnes hampir tutup, usahawan RichWorks kembali jana RM100 juta jualan
Oleh ALWANI ZAFIRAH

27 Mei 2022, 5:24 pm
PETALING JAYA – Didikan dan bimbingan daripada Mentor Usahawan, Datuk Dr. Azizan Osman telah berjaya membantu mengembalikan semangat berniaga kepada Pengasas Eskayvie, Kartina Wati Mohamed sehingga berjaya menjadi usahawan hebat.
Menurut Pengasas dan Pengerusi RichWorks itu, beliau berasa bangga dan terharu melihat anak didik yang dibimbing pada 2016 dengan jualan RM2 juta menyaksikan transformasi kepada RM100 juta pertama hanya dalam tempoh lima bulan tahun ini.
Tambah Dr. Azizan, beliau melihat sendiri usaha dan komitmen tinggi yang dilakukan Kartina dalam membina perniagaannya hingga ke peringkat sekarang.
Gambar hiasan
“Masya-Allah Tabarakallah, rasa bangga dan terharu sebab orang mana tahu apa yang di belakang tabir. Orang tahu dua benda, kau lingkup dan ada yang gembira, manakala kau berjaya ada yang dengki.
“Hari ini nak jumpa orang yang bahagia bila tengok orang lain bahagia bukan mudah sedangkan mereka tak tahu saat usahawan ini hilang keyakinan, arah, tersekat dan tak tahu apa nak buat lagi,” katanya dalam satu kenyataan semalam.
Berkongsi cerita, Dr. Azizan memaklumkan usahawan jutawan yang dibimbingnya kadangkala akan menghubungi sehingga ke tengah malam atau tidak kira masa untuk mendapatkan jawapan serta solusi kepada situasi dihadapi mereka.

Sementara itu, beliau juga berharap akan dapat melahirkan lebih ramai usahwan jutawan daripada hasil didikan serta bimbingan bersama RichWorks.
“Hari ini saya berbangga dengan satu lagi usahawan jutawan RichWorks pecah rekod jualan RM100 juta pertama dan nak lihat ramai anak bangsa usahawan kami pecah jualan RM100 juta pertama dan seterusnya. Amin.
“Saya nak lahirkan lebih ramai bangsa usahawan, lantaklah ‘haters’ nak cakap apa. Mereka tak membantu pun bangsa kita,” ujarnya.
Katanya lagi, pada minggu hadapan, beliau akan membimbing kumpulan baru usahawan yang hadir ke ’10X Bina Bisnes Berjaya’ yang diadakan pada 4 hingga 5 Jun di Setia City Convention Centre.


Isteri berhenti kerja untuk sambung pelajaran dikecam
Oleh NURUL AIN NATASHA MAZLAN

27 Mei 2022, 4:23 pm
PETALING JAYA – Seorang pengguna Twitter, Malissa Ali meluahkan rasa tidak puas hatinya terhadap segelintir individu yang masih berfikiran kolot terhadap wanita yang memilih untuk berhenti kerja demi menyambung pelajaran.
Menerusi ciapannya itu, Malissa turut memberitahu bahawa dia semakin hilang sabar dengan sikap manusia yang suka membuat andaian tanpa mengkaji selidik terlebih dahulu.
Malah, ada juga yang menuduh dia banyak menghabiskan duit suaminya dan sengaja mengambil kesempatan untuk tidak bekerja.
“Sebaik sahaja berhenti kerja selepas berkahwin untuk menyambung pengajian, saya menerima begitu banyak kritikan.
“Orang tuduh saya nak duduk rumah saja, ambil kesempatan dengan keluarga senang,” kata Malissa.
Perkongsiannya itu turut mendapat pelbagai reaksi daripada orang ramai.

“Tugas suami untuk menyara keluarga. Di mana yang ambil kesempatan,” kata ZulMzs
“Pekakkan telinga sahaja, tak berkudis pun dengan kata-kata orang,” komen pengguna lain.
“Saya pernah merasainya, pernah berhenti kerja kejap sebab mengandung. Pada masa yang sama buat perniagaan, tetapi orang tidak nampak apa yang kita buat. Ingat duduk goyang kaki sahaja,” luah Ida Safiay. – KOSMO! ONLINE.